Penyampai TV Rachel Riley akan berhenti sokong Man Utd jika Greenwood kekal

PENYAMPAI televisyen Rachel Riley berkata, dia akan berhenti menyokong Manchester United jika penyerang, Mason Greenwood kekal di kelab itu.

United berkata, tiada keputusan dibuat mengenai masa depannya, yang masih menjadi “subjek perbincangan dalaman yang intensif”.

Greenwood, 21, menafikan tuduhan jenayah terhadapnya, termasuk cubaan merogol dan menyerang.

Perkhidmatan Pendakwaan Mahkota menggugurkan semua pertuduhan pada 2 Februari.

“Saya tidak akan menyokong United jika Greenwood kekal di kelab itu,” katanya pada Khamis.

Menulis di media sosial, penyampai bersama Countdown itu menambah: “Kita semua sudah melihat dan mendengar dengan cukup. Berpura-pura bahawa ini OK akan menjadi sebahagian besar daripada masalah.

“Ia akan memusnahkan kelab saya dengan menyumbang kepada budaya menyorok masalah sebegini ke bawah permaidani. Saya sangat berharap mereka melakukan perkara yang betul.”

Pengumuman daripada United mengenai Greenwood dijangka sebelum perlawanan pembukaan Liga Perdana Isnin menentang Wolves tetapi ia ditangguhkan.

Dalam satu kenyataan pada Rabu, United berkata, “fasa pencarian fakta” siasatan mereka kini telah selesai.

Mereka menambah keputusan mengenai masa depan Greenwood – yang “akhirnya terletak” pada Ketua Pegawai Eksekutif, Richard Arnold – berada di peringkat akhir.

Greenwood dijangka akan kembali ke United dengan beberapa pilihan, tetapi perdebatan sengit mengenai masa depannya, antara lain, membuatkan United berhenti seketika.

United berkata, mereka telah mengumpulkan “bukti dan konteks yang luas bukan dalam domain awam” dan bercakap dengan “banyak orang yang terlibat secara langsung atau mengetahui kes itu”.

Peminat membantah di luar Old Trafford terhadap kemungkinan kembalinya Greenwood sebelum perlawanan Wolves dan sekumpulan penyokong wanita United berkata, mereka mahu kelab itu “menunjukkan pendekatan toleransi sifar” terhadap keganasan terhadap wanita.

Peminat Wanita Menentang Kembalinya Greenwood mengeluarkan kenyataan panjang untuk mengatakan kemasukan semula Greenwood “memberitahu kami, sebagai wanita, bahawa kami tidak penting”.

BBC Sport menghubungi peguam Greenwood untuk maklum balas terhadap protes yang dirancang, tetapi mereka enggan mengulas.

Greenwood tidak dapat dipilih sejak penahanannya pada Januari 2022 dan tidak terlibat di tempat latihan kelab Carrington.

Kontrak Unitednya berlangsung sehingga Jun 2025.

Author

Taufik Asmady Abdul Aziz

View all posts

View all posts


Rizal Crackhouse Comedy Club bebas petang ini

Lelaki terbabit juga, kata Noor, disiasat mengikut Seksyen 233 Akta Komunikasi dan Multimedia 1998 iaitu kerana menggunakan kemudahan rangkaian atau perkhidmatan rangkaian secara tidak wajar.

Author

Tun Puteh Wanti

View all posts

View all posts


Najib fail semakan terhadap keputusan Mahkamah Persekutuan

KUALA LUMPUR: Datuk Seri Najib Tun Razak hari ini memfailkan permohonan bagi menyemak keputusan Mahkamah Persekutuan yang mengekalkan sabitan dan hukuman terhadap bekas Perdana Menteri itu kerana menyeleweng RM42 juta dana milik SRC International Sdn Bhd.

Najib, 69, memfailkan notis usul bagi permohonan itu melalui Tetuan Shafee & Co dan menamakan Pendakwa Raya sebagai responden. Perkara itu disahkan oleh peguam Rahmat Hazlan.

Ahli Parlimen Pekan itu memohon agar beliau diberi kebenaran menyemak keputusan Mahkamah Persekutuan pada 23 Ogos lepas yang menolak rayuannya dan mengekalkan sabitan serta hukuman penjara 12 tahun dan denda RM210 juta, atau penjara lima tahun.

Beliau turut memohon perintah agar keputusan Mahkamah Persekutuan pada hari sama yang menolak permohonannya untuk menggugurkan Ketua Hakim Negara Tun Tengku Maimun Tuan Mat daripada terus mendengar rayuan itu, diketepikan.

Secara alternatif, Najib memohon agar rayuan itu didengar semula oleh korum Mahkamah Persekutuan yang baharu dan terdiri sekurang-kurangnya daripada tujuh hakim.

Beliau turut memohon perintah agar keputusan Mahkamah Persekutuan pada 16 Ogos lepas yang menolak permohonannya untuk mengemukakan bukti tambahan dan menggugurkan Hakim Datuk Mohd Nazlan Mohd Ghazali bagi perbicaraan di Mahkamah Tinggi serta membatalkan perbicaraan itu atau diisytiharkan batal dan tidak sah, diketepikan.

Najib, yang kini menjalani hukuman di Penjara Kajang, juga memohon penangguhan pelaksanaan sabitan dan hukuman sementara menunggu pendengaran permohonan semakan itu.

Afidavit Najib yang difailkan bagi menyokong permohonan itu menyatakan bahawa beliau benar-benar percaya dan telah dinasihatkan oleh peguam caranya bahawa keputusan Mahkamah Persekutuan boleh disemak mengikut Peraturan 137 Kaedah-Kaedah Mahkamah Persekutuan 1995.

“Ini kerana saya telah dinafikan hak untuk mendapatkan pendengaran rayuan yang adil seperti yang diperuntuk oleh Perlembagaan Persekutuan,” katanya. – BERNAMA


Program pemberian tuala wanita percuma Selangor sasar bantu golongan susah

SHAH ALAM: Ahli Dewan Undangan Negeri (ADUN) Bukit Melawati, Juwairiya Zulkifli menegaskan isu kemiskinan haid bukanlah isu baharu.

Katanya, akibat rasa malu dan stigma masyarakat yang menganggap perkara tersebut sesuatu yang ‘taboo’, maka isu ini jarang sekali dibincangkan.

“Kemiskinan haid adalah situasi apabila individu menghadapi kesukaran untuk mendapatkan tuala wanita atau pad akibat kekangan kewangan.

“Ia juga merujuk kepada kekurangan kemudahan sanitasi untuk menguruskan haid seperti ketiadaan bekalan air bersih atau tiada tempat pelupusan sampah tuala wanita yang sesuai,” katanya ketika membahaskan usul Belanjawan Selangor 2023 di Dewan Negeri Selangor pada Rabu.

Terdahulu, Juwairiya mengucapkan tahniah kepada kerajaan negeri Selangor kerana menjadi negeri pertama memperkenalkan program pemberian tuala wanita percuma.

Sebelum ini, Menteri Besar Selangor, Datuk Seri Amirudin Shari mengumumkan sejumlah RM200,000 diperuntukkan bagi memberdaya kaum wanita termasuk kempen kesedaran serta penyediaan tuala wanita secara percuma menerusi pembentangan Belanjawan Selangor 2023.

Juwariya turut mengetengahkan golongan berisiko menghadapi masalah kemiskinan haid yang perlu dibantu melalui program ini.

“Golongan yang berisiko termasuklah wanita di luar bandar, miskin bandar dan miskin tegar.

“Bagi pelajar pula, ketiadaan tuala wanita atau tuala wanita yang tidak mencukupi boleh membataskan pergerakan dan aktiviti di sekolah.

“Sekaligus menjejaskan fokus pembelajaran dalam bilik darjah yang mana akhirnya mereka mungkin memilih untuk tidak hadir ke sekolah bagi satu tempoh masa ketika haid dan ini menyebabkan salah satu faktor keciciran pelajar,” jelasnya lagi.

Untuk rekod, hasil kajian Kementerian Pembangunan Wanita, Keluarga dan Masyarakat (KPWKM) ke atas golongan B40 mendapati 13.1 peratus tidak mampu membeli tuala wanita berikutan harga yang mahal manakala 16.4 peratus pula mengalami kesulitan membeli produk pengurusan haid.

Hasil kajian tersebut dijalankan di 13 komuniti Projek Perumahan Rakyat (PPR) dan dua institusi Jabatan Kebajikan di Wilayah Persekutuan Kuala Lumpur yang melibatkan remaja dan wanita berusia 13 hingga 24 tahun.

Author

Faridah Amiratul

View all posts

View all posts


Aidilfitri: LLM jangka 2.3 juta kenderaan sehari di tiga lebuh raya utama

KUALA LUMPUR: Lembaga Lebuhraya Malaysia (LLM) menjangkakan jumlah peningkatan trafik hingga 2.3 juta kenderaan sehari di tiga lebuh raya utama, yang dijangka berlaku berperingkat bermula hari ini hingga 7 Mei sempena perayaan Aidilfitri.

LLM dalam kenyataan hari ini memaklumkan jangkaan jumlah peningkatan trafik itu adalah di Lebuhraya Utara Selatan (PLUS), Lebuhraya Kuala Lumpur-Karak dan Lebuhraya Pantai Timur 1.

Menurut kenyataan itu bagi memastikan kelancaran aliran trafik dan mengurangkan kesesakan di lebuh raya, LLM mengarahkan syarikat konsesi lebuh raya mengambil beberapa langkah bagi meminimumkan kesan peningkatan trafik tersebut.

Antaranya, mengarahkan semua syarikat konsesi lebuh raya untuk menghentikan kerja-kerja pembinaan dan penyelenggaraan yang melibatkan penutupan lorong lebuh raya bermula semalam hingga 7 Mei ini.

Selain itu, mengeluarkan cadangan waktu perjalanan (TTA) bagi pengguna lebuh raya utama berkenaan untuk membantu mereka merancang perjalanan, serta memaparkan maklumat trafik dan peringatan menambah nilai Touch n’ Go atau e-Wallet sebelum memulakan perjalanan di papan tanda elektronik (VMS).

Kenyataan itu memaklumkan syarikat konsesi lebuh raya juga diminta menempatkan petugas di plaza tol bagi membantu pengguna dalam memastikan kelancaran trafik semasa inisiatif tol percuma berkuat kuasa, di samping memastikan sistem dan operasi di plaza tol berjalan lancar selain penambahan lorong tol di kawasan dikenal pasti mempunyai trafik tinggi.

“Penggunaan bahu jalan sebagai lorong tambahan di lokasi yang dikenal pasti di PLUS supaya aliran trafik lebih lancar terutamanya di kawasan hot spot kesesakan dan kawasan mendaki dilaksanakan dengan kerjasama Polis Diraja Malaysia (PDRM),” menurut kenyataan itu.

LLM juga memaklumkan akan memastikan syarikat konsesi menyediakan anggota Pasukan Tindakan Kecemasan (ERT) secukupnya bagi menangani sebarang insiden, selain menyediakan kemudahan tambahan di tempat letak kereta dan tandas mudah alih di beberapa kawasan rehat dan rawat sepanjang PLUS serta Lebuhraya Pantai Timur 2.

LLM berkata bagi mengoptimumkan inisiatif tol percuma yang bermula hari ini hingga 21 April serta 24 April, kad Touch n’ Go atau SmartTAG perlu disentuh di plaza tol manakala pengguna Radio Frequency Identification (RFID) perlu masuk dan keluar dari lebuh raya menggunakan lorong RFID.

Kenyataan itu memaklumkan Pusat Pengurusan Trafik LLM akan beroperasi 24 jam bermula 19 hingga 26 April bagi menyalurkan maklumat terkini kepada pengguna lebuh raya. – BERNAMA


DBKL arah peniaga Ayam Kipuk Viral tingkat 15 tutup selepas terima aduan orang awam

CYBERJAYA: Pemilik Ayam Kipuk Viral memaklumkan dia terpaksa menutup sementara perniagaannya selepas orang awam membuat aduan kepada Dewan Bandaraya Kuala Lumpur (DBKL).

Pengusaha Ayam Kipuk Viral, Mawaddah Abu Bakar menerusi Facebooknya berkata, dia reda selepas diarah tutup oleh DBKL dan akan pulang ke kampung bersama ibu dan adiknya yang merupakan Orang Kurang Upaya (OKU).

“Akhirnya Ayam Kipuk tumbang. DBKL datang cakap ada orang report selepas viral. Tapi mungkin ini Allah mahu mengajar saya erti kesabaran dan ketabahan di atas dosa saya berniaga di rumah. Saya reda.

“Terima kasih abang rider, customer dan jiran-jiran semua yang selalu support kami,” tulisnya

Dalam pada itu, Mawaddah memberitahu dia akan meneruskan perniagaan Ayam Kipuk Viral ke tempat lebih baik iaitu di rumah kedai tingkat tiga.

Mawaddah menjelaskan tujuannya membuat hantaran terbabit bukanlah untuk meraih simpati namun sebagai pemberitahuan kepada pelanggan dan peniaga lain untuk tidak membuat jualan di rumah.

“Tujuan saya post ini sebagai pemberitahuan kenapa saya tutup kepada supporter dan juga rakan-rakan yang jual kat rumah supaya jangan jual kat rumah.

“Kena kumpul modal ratus ribu dulu baru buka kedai. Kalau kedai tak laku, biar orang asing je berniaga. Kita makan gaji, jangan sesekali cuba niaga kecil-kecilan macam saya nanti orang cakap minta simpati,” luahnya.

Terdahulu, tular di media sosial gambar sekumpulan penghantar makanan berkerumun di hadapan rumah seorang peniaga di tingkat 15 di Taman Danau Kota, Setapak, Kuala Lumpur.

Difahamkan, kesemua penghantar makanan itu datang untuk mengambil pesanan makanan pelanggan iaitu Ayam Kipuk Viral.

Author

Nurul Ain Japri

View all posts

View all posts


Kerajaan setuju struktur semula empat syarikat konsesi lebuh raya, kurangkan kadar tol – PM

SHAH ALAM: Kerajaan bersetuju dengan cadangan penstrukturan semula empat syarikat konsesi lebuh raya bertol di bawah kendalian Projek Lintasan Kota Holdings Sdn Bhd (PROLINTAS) dan mengurangkan kadar tol bagi lebuh raya terlibat, kata Datuk Seri Ismail Sabri Yaakob.

Perdana Menteri berkata, pengurangan kadar tol itu melibatkan Lebuhraya Bertingkat Ampang-Kuala Lumpur (AKLEH), Lebuhraya Koridor Guthrie (GCE), Lebuhraya Kemuning-Shah Alam (LKSA) dan Lebuhraya Lingkaran Penyuraian Trafik Kajang (SILK), yang akan berkuat kuasa pada 12.01 tengah malam, 20 Okt ini.

Sementara itu, pengurangan kadar tol bagi Lebuhraya Kajang-Seremban (LEKAS) dan Lebuhraya Sungai Besi (BESRAYA) di bawah Kumpulan IJM Corporation Berhad akan berkuat kuasa mulai 1 Januari 2023.

“Kesemua kerja-kerja penambahbaikan yang telah saya maklumkan sebentar tadi, mengambil kira penstrukturan semula kadar tol dengan perjanjian konsesi tambahan sedang dimuktamadkan.

“Melalui penstrukturan terbaharu ini, kerajaan telah menjimatkan sebanyak RM8.8 bilion anggaran dalam bentuk pampasan yang sepatutnya dibayar kepada syarikat konsesi yang terlibat. Pengguna lebuh raya pula bakal menikmati kadar tol yang lebih rendah sekali gus dapat meringankan beban kos sara hidup,” kata beliau.

Perdana Menteri berkata demikian ketika berucap merasmikan pembukaan Lebuhraya Bertingkat Damansara-Shah Alam (DASH), di sini hari ini.

Authors

MEDIAVARIASI

View all posts

Diyana Rahip

View all posts

View all posts

View all posts


Bayangan jelas PRU15 diadakan dalam tahun ini – Ahmad Maslan

PONTIAN: Setiausaha Agung UMNO Datuk Seri Ahmad Maslan berkata beliau yakin Pilihan Raya Umum ke-15 (PRU15) akan diadakan dalam tahun ini yang hanya berbaki tiga bulan.

“Semua negeri kita dah buat pertemuan beramai-ramai, semua pertemuan (libatkan) setiap bahagian. Pendek kata, sudah tidak ada apa untuk dilakukan, selesai dah semua.

Jadi apa yang PM (Perdana Menteri Datuk Seri Ismail Sabri Yaakob) sebut pembubaran adalah sedikit masa lagi, ia memberi gambaran yang sangat jelas bahawa PRU15 akan diadakan seawal mungkin,” katanya kepada pemberita ketika Karnival Sukan Peladang sempena Hari Malaysia di sini hari ini.

Beliau berkata demikian ketika ditanya mengenai ucapan Ismail Sabri semalam yang seperti memberi bayangan PRU15 akan diadakan tidak lama lagi.

Ahmad berkata beliau mahu jentera parti untuk menyahut seruan pimpinan tertinggi UMNO yang mahukan  parti menguasai kempen secara maya dan perang siber, sekali gus mengambil iktibar kekalahan ketika Pilihan Raya Umum ke-14 akibat tohmahan dan fitnah secara maya.

Sementara itu UMNO sudah mula menerima pencalonan daripada bahagian-bahagian parti itu dari seluruh negara untuk diketengahkan dalam PRU15 nanti.

Ahmad berkata selain daripada itu UMNO akan memperkemaskinikan jentera dan portfolio di pusat daerah mengundi (PDM).

“(Kita) dalam proses (menerima senarai calon). Sebahagian sudah kita terima, sebahagian belum.

(Selalunya) apabila Parlimen bubar, kita ada tempoh kira-kira dua hingga tiga minggu untuk segala-galanya dimuktamadkan (senarai calon). Kalau cepat dua minggu, kalau lewat tiga minggu,” katanya ditanya sama ada pucuk pimpinan pusat menerima senarai calon daripada kesemua 191 bahagian yang akan bertanding pada PRU15. – BERNAMA


Permohonan Muhammad Shafee tangguh hujah prosiding Ketua Hakim tarik diri ditolak

PUTRAJAYA: Selepas digugurkan daripada menjadi peguam utama Datuk Seri Najib Tun Razak bulan lepas, Tan Sri Muhammad Shafee Abdullah membuat kemunculan semula dalam prosiding rayuan terakhir bekas Perdana Menteri itu di Mahkamah Persekutuan hari ini.

Terdahulu, peguam baharu Najib, Hisyam Teh Poh Teik memaklumkan panel lima hakim yang dipengerusikan oleh Tun Tengku Maimun Tuan Mat bahawa Muhammad Shafee akan membantu beliau dalam permohonan Najib agar Ketua Hakim Negara itu menarik diri daripada mendengar rayuan kes itu.

Tengku Maimun berkata “saya ingat beliau telah digugurkan” dan meminta Hisyam meneruskan hujahan sementara menunggu Muhammad Shafee.

Apabila Muhammad Shafee tiba di mahkamah, beliau menjelaskan bahawa pendiriannya hari ini yang memohon agar prosiding itu ditangguhkan bukanlah satu taktik untuk melengahkan pendengaran rayuan tersebut.

“Saya hanya dimaklumkan mengenai perkara ini oleh Hisyam dua jam lepas dan saya tidak memiliki sebarang bahan dengan saya.

“Lagipun, integriti badan kehakiman sedang terancam. Tiada salahnya membenarkan penangguhan bagi membolehkan saya menyediakan hujahan dalam tempoh 24 jam. Keadilan mesti dilihat ditegakkan,” katanya.

Timbalan Pendakwa Raya ad hoc Datuk V. Sithambaram membantah permohonan itu atas alasan ia akan menghuru-harakan rayuan kes tersebut.

“Yang Amat Arif, ini bukan kali pertama, di Mahkamah Rayuan sekali pun, sehari sebelum penghakiman pada 8 Dis (tahun lepas), mereka (pembelaan) memfailkan permohonan untuk mengemukakan bukti baharu. Ini adalah satu kesalahan yang serius.

“Saya telah memulakan hujahan minggu lepas manakala mereka enggan berhujah. Permohonan ini adalah mala fide semata-mata, justeru saya membantah penangguhan itu,” katanya.

Tengku Maimun menolak permohonan itu atas alasan tiada sebab untuk menangguhkan prosiding penarikan diri beliau daripada mendengar rayuan Najib dan meminta Hisyam meneruskan hujahannya.

Muhammad Shafee kemudian menyoal “Bolehkah saya kembali esok?”

Tengku Maimun berkata terpulang kepada peguam itu sama ada beliau ingin kembali esok.

“Jika kita teruskan hari ini, semuanya akan selesai hari ini. Tiada alasan untuk kamu (Muhammad Shafee) kembali esok. Malah, tiada siapa perlu kembali esok,” kata Ketua Hakim Negara itu.

Hisyam kemudian meneruskan hujahan beliau mengenai permohonan agar Tengku Maimun menarik diri daripada mendengar rayuan kes SRC Najib.

Mahkamah menangguhkan sementara prosiding hari ini untuk membincangkan permohonan Najib berhubung penarikan diri Tengku Maimun.

Terdahulu, Muhammad Shafee tiba di Istana Kehakiman pada 11.15 pagi dan dilihat meninggalkan kompleks mahkamah pada kira-kira 11.45 pagi. – BERNAMA


Mas Ermieyati kekal kerusi Parlimen Masjid Tanah

MELAKA: Mahkamah Pilihan Raya Melaka di sini, hari ini mengekalkan kemenangan Naib Ketua Srikandi Parti Pribumi Bersatu Malaysia (Bersatu), Datuk Mas Ermieyati Samsudin sebagai Ahli Parlimen Masjid Tanah pada Pilihan Raya Umum ke-15 (PRU15).

Keputusan itu dibuat Hakim Abu Bakar Katar selepas menolak petisyen difailkan calon Barisan Nasional (BN) kerusi itu, Abdul Hakim Abdul Wahid untuk membuktikan wujudnya unsur rasuah ketika kempen PRU15.

Pada 3 Januari lalu, Abdul Hakim memfailkan petisyen itu di Mahkamah Pilihan Raya Melaka bagi membatalkan kemenangan Mas Ermieyati yang bertanding atas tiket Perikatan Nasional (PN) terhadap dakwaan berlaku sogokan berbentuk wang dan jamuan bagi meraih undi.

Mas Ermieyati bagaimanapun mengekalkan kerusi itu selepas mahkamah menolak petisyen berkenaan, bagi menafikan kemenangan calon PN itu.

Namun Mahkamah Persekutuan memerintahkan petisyen berkenaan dikembalikan kepada Mahkamah Tinggi untuk perbicaraan penuh.

Pada 19 November 2022, Mas Ermieyati memenangi kerusi parlimen berkenaan dengan majoriti 4,411 undi selepas menewaskan Abdul Hakim, Mutalib Uthman (MUDA) dan Handrawirawan Abu Bakar (Pejuang).

Mas Ermieyati memperoleh 25,604 undi manakala Abdul Hakim (21,193), Mutalib (7,445) dan Handrawirawan (507) untuk sekali gus menjadi Ahli Parlimen Masjid Tanah bagi penggal ketiga. – Berita Harian

Author

Media Variasi

View all posts

View all posts


Armada gesa pindaan Akta Pencatutan dibentang, tangani ‘pemeras’ harga

KUALA LUMPUR: Angkatan Bersatu Anak Muda (Armada) Parti Pribumi Bersatu Malaysia (BERSATU) menggesa kerajaan membentangkan pindaan Akta Kawalan Harga dan Anti Pencatutan (AKHAP) 2011 di Parlimem bagi mengembalikan taring dan kuku penguatkuasa dalam membanteras golongan ‘pemeras’ harga.

Ketuanya, Wan Ahmad Fayhsal Wan Ahmad Kamal berkata, pindaan ini penting bagi membolehkan tindakan ‘on the spot’ diambil kepada mana-mana peniaga, pembekal dan pengeluar makanan yang dikhuatiri melakukan amalan ‘profitery’.

“Jika tak dibentang, ia tidak boleh dilaksanakan.

“Sidang Dewan Rakyat, Dewan Negara adalah medan terbaik untuk membincangkan perkara ini, kita mahu  harga bekalan tidak melambung tinggi dan pada masa berlaku adil kepada peniaga.

“Pada masa ini jika ada mana-mana pihak yang mengetahui pihak buat aktiviti pencatutan sila tampil agar tindakan boleh diambil.

“Kita perlu ada mata dan telinga dari  kalangan masyarakat, Armada sedia bantu rakyat banteras mereka yang sewenang-wenangnya catut harga,” katanya,” katanya pada sidang media Armada Bersatu di Pejabat Perikatan Nasional di sini hari ini.

Armada turut membentangkan sembilan perkara kepada kerajaan sebagai langkah tegas membela kebajikan rakyat.

Antara perkara lain ialah Armada menentang sebarang penarikan semula subsidi pukal secara tergesa-gesa yang boleh jejaskan golongan yang B40 Dan M40 di negara ini, tanpa kajian menyeluruh terhadap kelangsungan golongan yang terjejas.

Armada menggesa kerajaan agar menghapuskan karenah birokrasi dalam pengagihan subsidi dan bantuan kepada petani, penternak dan nelayan yang menghasilkan makanan negara, termasuk kaunter-kaunter bergerak yang jadi hab pengeluaran makanan.

Skuad Prihatin Rakyat juga akan terus memantau harga dan mengumpulkan aduan rakyat agar dapat disalurkan kepada pegawai KPDNHEP setempat dan diselesaikan segera.

Author

Tun Puteh Wanti

View all posts

View all posts


Polis tahan suami isteri, rampas dadah lebih RM500,000

IPOH: Polis menahan sepasang suami isteri dan merampas pelbagai jenis dadah bernilai RM538,646 dalam serbuan di Jalan Medan Ipoh, dekat sini Isnin lepas.

Ketua Polis Perak, Datuk Seri Mohd Yusri Hassan Basri berkata, lelaki dan wanita berusia 37 dan 39 tahun itu ditahan di rumah sewa mereka pada 7.45 malam.

“Hasil pemeriksaan, polis merampas dadah disyaki jenis ketamin seberat 8.5 gram, lapan pil ekstasi, lima pil erimin 5 serta serbuk dadah dipercayai ekstasi dianggar seberat 22.4 gram,” katanya pada sidang media di sini hari ini.

Beliau berkata susulan penahanan mereka, polis menyerbu sebuah rumah yang disyaki digunakan untuk menyimpan dan membungkus dadah di kawasan yang sama, pada 10.25 malam.

Katanya hasil serbuan menemukan dadah jenis ketamin seberat 757 gram, pil ekstasi seberat 1.08 kilogram (kg), pil erimin 5 (4.32kg), serbuk ekstasi (1.02kg) serta 141 peket serbuk minuman disyaki serbuk ekstasi (3.427kg).

Mohd Yusri berkata, pihaknya turut menyita sebuah kenderaan jenis Nissan Almera serta merampas wang tunai RM1,200 serta beberapa peralatan yang disyaki digunakan untuk membungkus dadah.

Beliau berkata, hasil saringan air kencing mendapati lelaki berkenaan positif dadah jenis ketamin, namun pasangan itu tidak mempunyai rekod jenayah lampau.

“Mereka disyaki terlibat dengan aktiviti mengedar dadah di sekitar negeri ini sejak tiga tahun lepas manakala dadah yang dirampas boleh digunakan seramai 40,000 penagih,” katanya dan menambah pasangan itu direman seminggu bermula semalam bagi membantu siasatan mengikut Seksyen 39B Akta Dadah Berbahaya 1952. – BERNAMA


Hanya bertahan dua minggu, Nik Abduh ‘buka puasa’ politik

TATKALA tempoh berkempen Pilihan Raya Negeri (PRN) hampir ke penamatnya, Nik Mohamad Abduh Nik Abdul Aziz tampil untuk aktif semula dalam dunia politik.

Bekas Ketua Pemuda PAS itu pada Selasa mengumumkan bahawa ‘puasa’ politiknya sudah berakhir selepas dua minggu.

“Saya berbuka puasa.

“Payah puasa politik rupanya. Kelat mulut,” katanya menerusi kenyataan di media sosial.

Pada 31 Julai lalu, bekas anak menteri besar Kelantan itu mengumumkan ‘berpuasa’ daripada aktiviti politik.

Langkah tersebut diambil selepas namanya tidak dicalonkan sebagai salah seorang calon PAS-PN bagi menghadapi PRN Kelantan.

Sebelum ini, Nik Abduh dilapor berminat untuk bertanding, namun hanya menyasarkan kerusi Dewan Undangan Negeri (DUN) Chempaka – yang pernah diwakili bapanya, Allahyarham Tan Sri Nik Abdul Aziz Nik Mat.

Berikutan namanya tidak dicalonkan, adik Nik Abdul Aziz yang juga bapa saudara Nik Abduh, Nik Din Nik Mat, menggesa orang ramai untuk tidak memberikan undi kepada Timbalan Pesuruhjaya PAS Kelantan, Datuk Mohd Amar Abdullah, yang bertanding di DUN Panchor.

Mohd Amar adalah Yang Dipertua PAS Pengkalan Chepa. Kawasan tersebut mempunyai tiga kawasan DUN iaitu Chempaka, Panchor dan Kijang.

Mohd Amar yang juga Naib Presiden PAS menafikan bahawa beliau berperanan menghalang Nik Abduh menjadi calon pada PRN kali ini.

Author

Fazleen Safina Abd Jamil

View all posts

View all posts


PRU15: Calon BN kemuka sembilan janji buat pengundi Puchong

PUCHONG: Calon Barisan Nasional (BN) Parlimen Puchong, Datuk Seri Syed Ibrahim Kader telah mengemukakan manifesto khas kepada penduduk di Parlimen itu pada kempen Pilihan Raya Umum ke-15 (PRU15).

Manifesto yang bertemakan “Saya Janji, Saya Tunai” mengandungi sembilan aku janji yang memberi tumpuan kepada isu-isu tempatan sekiranya beliau dipilih oleh pengundi pada 19 November ini.

Janji pertama yang dibuat adalah membuka dua pusat khidmat masyarakat di kawasan Seri Serdang dan Seri Kembangan bagi menyampaikan khidmat serta bantuan kepada masyarakat. Selain itu, antara janji yang dibuat menyelasaikan isu banjir di Puchong dengan menaik taraf sistem infrastruktur perparitan, mendalamkan sungai dan ‘Longkang Monsun’.

Selain itu, dua lagi janji merangkumi penyediaan rumah mampu milik untuk golongan B40 dan M40 serta menaik taraf infrastruktur jalan yang perlu diberi perhatian.

Janji kelima mengandungi masalah sosial yang membabitkan lambakan pendatang tanpa izin (PATI) sehingga menimbulkan masalah sosial di kampung tradisi dan kawasan perumahan sekitar kawasan Puchong dan janji keenam pula pemasangan lampu jalan jenis diod pemancar cahaya (LED) di semua jalan kampung kawasan Puchong.

Seterusnya, janji yang dibuat oleh Presiden Parti Kongres India Muslim Malaysia (KIMMA) atau lebih mesra disapa sebagai Tok Aji itu adalah merancakkan pertumbuhan ekonomi di kawasan setempat dengan menyediakan peluang perniagaan buat kumpulan Perusahaan Kecil dan Sederhana (PKS).

Dua janji terakhir meliputi bidang pendidikan iaitu menyediakan tawaran biasiswa buat pelajar cemerlang di Puchong dan mengatasi kesesakan lalu lintas dengan penyediaan jalan alternatif.

Pada PRU15, Parlimen Puchong menyaksikan persaingan empat penjuru terdiri daripasa Syed Abdul Kadir mewakili BN akan menentang calon heavyweight DAP yang mempertaruhkan bekas menteri, Yeo Bee Yin manakala Chew Jyh Gang mewakili PN dan aktivis masyarakat, aktivis kemasyarakatan, Kuan Chee Heng atau dikenali sebagai Uncle Kentang bertanding atas tiket Bebas.

Author

Mohamad Fitri Hazim Hazam

View all posts

View all posts


Berbaloi kerja di Singapura, gaji dua kali ganda

CYBERJAYA: Tawaran gaji berlipat kali ganda nyata menjadi tarikan sebilangan rakyat Malaysia memilih untuk bekerja di Singapura.

Seorang rakyat Malaysia yang juga jurutera dikenali sebagai Hisham, 32, berkata, dia memperoleh pendapatan dua kali ganda daripada gaji yang diterima ketika bekerja di Kota Singa itu.

Katanya, peluang bekerja di sebuah syarikat yang berpangkalan di Jurong, Singapura itu dapat meluaskan kemahirannya dalam bidang kejuruteraan elektronik dan keelektromagnetan.

“Ketika Perintah Kawalan Pergerakan (PKP) dua tahun lalu, saya dan rakan-rakan merupakan antara pekerja diberhentikan ketika bekerja di kilang elektronik di Senai. Ketika itu kehidupan sangat sukar kerana perlu menyara tiga anak.

“Saya buat kerja macam-macam antaranya bekerja sebagai penghantar barang dan sebagainya untuk sara keluarga, isteri pula berniaga kek dan lain-lain secara online. Selepas endemik cuba minta kerja juga susah nak dapat, akhirnya saya memilih untuk cari kerja di Singapura,” katanya seperti dilapor Kosmo.

Tambah Hisham, dia bersyukur apabila dikurniakan rezeki dengan menerima tawaran gaji RM9,000.

Kongsinya lagi, ketika bekerja di Malaysia sebelum ini dia hanya menjana pendapat sebanyak RM4,000 sebulan.

Sementara itu, seorang pembantu perubatan, Mohamad Fazli, 29, berkata, dia memilih untuk berhijrah ke Singapura adalah untuk melebarkan pengalaman dan kemahiran yang sedia ada.

Katanya yang bekerja di sebuah hospital swasta di ibu kota sebelum ini, dia kini bekerja di sebuah hospital swasta di Jalan Mount Elizabeth, Orchard, Singapura.

“Bukan nak kata apa, cuma persekitaran kerja di negara jiran lebih baik berbanding dengan tempat kerja lama, dekat sana (Singapura) kita diberi pendedahan lebih banyak, rakan sekerja saling supportive, banyak benda baharu saya belajar,” ujarnya.

Mohamad turut mengakui bahawa meskipun terpaksa menghadap perjalanan untuk memasuki dan keluar dari negara itu hampir empat jam sehari, namun ia berbaloi apabila pendapatan yang diperoleh lumayan.

“Setiap hari saya guna kenderaan awam untuk pergi dan balik, pergi kerja dua jam dan balik juga dua jam, penat tu memang penat, tetapi berbaloi apabila tengok akaun bank setiap bulan, dua kali ganda gaji sebelum ini,” katanya.

Author

Diyana Rahip

View all posts

View all posts


Anwar tiba di Indonesia untuk lawatan rasmi pertama ke luar negara sebagai PM

JAKARTA: Perdana Menteri, Datuk Seri Anwar Ibrahim tiba di Indonesia hari ini, dalam lawatan rasmi pertamanya ke luar negara sejak menyandang jawatan itu pada 24 November lepas.

Perdana Menteri Malaysia ke-10 yang dikenali rakyat dan dihormati tokoh masyarakat di sini, diiringi isteri, Datuk Seri Dr Wan Azizah Wan Ismail dalam lawatan dua hari itu.

Pesawat khas yang membawa Anwar dan isteri mendarat di Terminal 3 Lapangan Terbang Antarabangsa Soekarno-Hatta pada 2 petang waktu tempatan (3 petang waktu Malaysia).

Ketibaan beliau disambut oleh Menteri Pekerjaan Umum dan Perumahan Rakyat Indonesia, Basuki Hadimuljono dan Duta Besar Indonesia ke Malaysia, Hermono.

Anwar diiringi Menteri Luar, Datuk Seri Dr Zambry Abdul Kadir, Menteri Perdagangan Antarabangsa dan Industri, Tengku Datuk Seri Zafrul Abdul Aziz dan Kuasa Usaha Sementara Kedutaan Besar Malaysia di Jakarta, Adlan Mohd Shaffieq.

Anwar dijadual mengadakan pertemuan dengan Presiden Indonesia, Joko Widodo esok yang memberi peluang kepada Kuala Lumpur dan Jakarta menilai kemajuan kerjasama dua hala, meneroka peluang kerjasama baharu serta menggalakkan usaha bersama untuk menangani cabaran serantau dan global.

Pelbagai isu akan dibincangkan termasuk kerjasama ekonomi serta potensi pelaburan oleh Malaysia di Ibu Kota Negara Nusantara, pembatasan sempadan darat dan maritim, serta pengambilan dan perlindungan pekerja migran dari Indonesia.

Kedua-dua pemimpin juga akan bertukar-tukar pandangan berkenaan perkembangan serantau dan global terutama situasi di Myanmar dan usaha bersama untuk menangani diskriminasi minyak sawit memandangkan Malaysia dan Indonesia merupakan pengeksport terbesar dunia.

Dalam lawatan itu, lapan memorandum persefahaman antara sektor swasta Malaysia dan Indonesia akan dimeterai dengan jumlah projek dianggarkan bernilai RM1.16 bilion.

Selain itu, Anwar dijadual menyampaikan satu syarahan umum mengenai “Hubungan Strategik Malaysia-Indonesia” dan mengadakan sesi ramah mesra bersama diaspora Malaysia di Jakarta.

Pada 2021, Indonesia merupakan rakan dagang global ketujuh terbesar Malaysia dan ketiga terbesar dalam kalangan negara ASEAN dengan jumlah dagangan sebanyak RM95.31 bilion (US$22.98 bilion).

Pada Januari hingga November 2022, Indonesia adalah rakan dagangan global keenam terbesar dan kedua terbesar dalam kalangan negara ASEAN dengan peningkatan jumlah dagangan sebanyak 41.7 peratus dengan jumlah RM120.26 bilion (US$27.31 bilion).

Kunjungan Anwar sangat dinantikan masyarakat di Indonesia, terutamanya untuk mendengar sendiri pembaharuan dasar yang bakal diperkenalkan dalam memperkukuh hubungan negara serumpun Malaysia-Indonesia. – BERNAMA


Siasatan kematian Dea Maisarah prosedur biasa – Dr Zaliha

BALIK PULAU: Siasatan dalaman berhubung kematian kanak-kanak perempuan 10 tahun didakwa akibat kecuaian pihak hospital di Selangor, baru-baru ini, adalah prosedur biasa.

Menteri Kesihatan, Dr Zaliha Mustafa berkata, siasatan dalaman itu adalah bagi mengetahui lebih lanjut berhubung kejadian berkenaan.

“Kes diserah kepada polis bagi siasatan dan kita dinasihatkan supaya tidak beri sebarang komen sehingga siasatan selesai.

“Daripada segi siasatan dalaman pula, ia adalah prosedur biasa kerana setiap aduan yang diterima, kita mesti jalankan siasatan,” katanya selepas merasmikan Jabatan Kecemasan dan Pesakit Luar Hospital Balik Pulau di sini, hari ini.

Pada majlis itu, Zaliha meluluskan peruntukan tambahan sebanyak RM200,000 bagi menaik taraf bangunan Jabatan Kecemasan lama hospital berkenaan untuk digunakan sebagai Unit Rehabilitasi dan Klinik Dietatik serta kemudahan lain yang berkaitan, lapor Harian Metro.

Pada Ahad lalu media melaporkan, KKM masih menunggu laporan polis berhubung kematian Dea Maisarah Bada, 10, yang meninggal dunia didakwa akibat kecuaian pihak Hospital Tengku Ampuan Rahimah (HTAR), Klang, baru-baru ini.

Setakat ini, Polis Selangor mengesahkan menerima dua laporan berhubung kes kematian berkenaan iaitu daripada pihak hospital dan satu lagi daripada bapa mangsa.

Siasatan dilakukan mengikut Seksyen 31(1)(a) Akta Kanak-kanak 2001 Oleh Bahagian Siasatan Seksual, Wanita dan Kanak-kanak (D11) Jabatan Siasatan Jenayah, Ibu Pejabat Polis Kontinjen Selangor.

Author

Media Variasi

View all posts

View all posts


Tiga ‘Mat Pit’ gagal curi kabel ditahan di Kluang

KLUANG: Tiga lelaki warga tempatan dipercayai penagih dadah ditahan, ketika cubaan mencuri kabel elektrik di kawasan Rumah Rehat Kerajaan di Jalan Pejabat dekat bandar ini pada Khamis.

Ketua Polis Daerah Kluang, Asisten Komisioner Bahrin Mohd Noh berkata, penahanan suspek dilakukan kira-kira jam 11.30 pagi itu melibatkan suspek berusia 20 hingga 32 tahun.

Katanya, hasil semakan mendapati, dua daripada suspek itu masing-masing mempunyai satu rekod kesalahan lampau berkaitan jenayah dan narkotik.

“Bagaimanapun, ujian saringan air kencing mendapati, ketiga-tiga suspek positif dadah jenis Methamphetamine dan Amphetamine.

“Semua suspek kemudiannya dikenakan tahanan reman selama empat hari bermula hari ini bagi membantu siasatan dilakukan,” katanya dalam satu kenyataan pada Jumaat.

Bahrin berkata, kes akan disiasat mengikut Seksyen 380 Kanun Keseksaan kerana mencuri, yang mana sabit kesalahan boleh dikenakan hukuman penjara sehingga 10 tahun dan denda.

“Siasatan awal mendapati, semua suspek yang bekerja sendiri melakukan kegiatan mencuri kabel secara kecil-kecilan itu dipercayai untuk mendapatkan kos bagi menampung perbelanjaan membeli dadah bagi memenuhi keperluan mereka,” katanya.

Orang ramai yang mempunyai maklumat atau menyaksikan perkara disyaki melibatkan jenayah di kawasan penempatan masing-masing, diminta untuk menghubungi mana-mana balai polis berhampiran atau talian terus ke Ibu Pejabat Polis Daerah Kluang, 07-7784222, 07-7784256, Hotline : 07-7766822, Tablet DCC 014-365682.

Author

Fazleen Safina Abd Jamil

View all posts

View all posts


Polis kesan Logeswaran bantu siasatan kebakaran gudang pakaian

KUALA LUMPUR: Polis sedang mengesan seorang lelaki dipercayai suspek utama kes khianat melibatkan dua kebakaran di sebuah gudang pakaian di Jalan 2/17 Mutiara Fadason, di sini, baru-baru ini yang membabitkan kerugian melebihi RM1 juta.

Ketua Polis Daerah Sentul, ACP Beh Eng Lai berkata lelaki itu ialah G Logeswaran, 41, yang beralamat terakhir di M2-3-14, Jalan Pandan Indah 6/1, Pandan Indah, di sini.

Beliau berkata, pihaknya menerima laporan kebakaran pertama pada 4.08 pagi, 6 Januari lepas melibatkan peti ais, sofa serta peti suis elektrik di  bahagian hadapan gudang itu dengan kerugian RM4,000 daripada pengurus gudang berkenaan yang berusia 41 tahun.

“Semakan kamera litar tertutup di kawasan itu mendapati kebakaran bermula pada 3.06 pagi dengan terdapat kelibat suspek memanjat tembok lalu membaling sesuatu ke arah gudang dan selepas itu nampak nyalaan api,” katanya dalam kenyataan hari ini.

Beh berkata, laporan mengenai kebakaran kedua yang berlaku pada 11 Jan lepas dan memusnahkan 14,400 helai pakaian dengan kerugian dianggarkan RM1.5 juta diterima daripada pengurus sama pada 4.30 pagi hari sama.

Beliau berkata susulan itu, pihaknya menjalankan enam serbuan di beberapa lokasi di sekitar Selangor antara 15 hingga 18 Jan dan memberkas sembilan individu berusia lingkungan 24 hingga 34 tahun.

Katanya, siasatan awal mendapati kesemua suspek mempunyai rekod jenayah lampau berkaitan dadah serta diupah sebanyak RM10,000 untuk membakar gudang berkenaan.

Menurut Beh, kes disiasat mengikut Seksyen 436 Kanun Keseksaan dan orang ramai yang mempunyai sebarang maklumat mengenai Logeswaran boleh berhubung dengan pegawai penyiasat Insp Muhammad Izzat Jamaluddin di talian 017-733 1772 atau Bilik Gerakan Ibu Pejabat Polis Daerah Sentul di 03-4048 2206. – BERNAMA


Sistem halimunan: Siasatan polis tak menyeluruh, Srimelan mohon siasat semula

KUALA LUMPUR: Syarikat Srimelan Sdn Bhd (Srimelan) terkejut mendapati siasatan polis tidak menyeluruh terhadap kontrak tidak wujud dalam isu pembatalan projek rundingan terus (direct nego) sistem Virtual Autopsy Technology (VAT) bernilai RM40juta.

Bekas pengarah syarikat Srimelan, Nor Aina Arbi mempertikai jika kontrak tidak wujud dan produk, sistem VAT juga tak wujud bagaimana boleh syarikat Info Valley Sdn Bhd (Info Valley) menyaman Srimelan boleh mendakwa kerugian RM15juta?

“Kenapa aspek itu tidak diambil kira dalam siasatan sedangkan semua dokumen dan bukti telah diserahkan?

“Saya telah menghantar surat kepada Ketua Polis Negara ketika itu, Tan Sri Mohamad Fuzi Harun dengan tajuk Laporan Perkembangan Kes Report Sentul 20205/14 (JSJK KS 466/14 bertarikh 16/11/2015, yang disediakan PDRM adalah tidak benar dan bercanggah dengan kenyataan pengadu (saya).

“Menurut laporan fakta kes polis, pihak PPUKM telah menamatkan kontrak tersebut. Ekoran penamatan kontrak itu, Srimelan disaman oleh Info Valley atas alasan gagal melaksanakan ‘award’ diberi.

“Award ini tidak pernah wujud kerana daripada bukti emel daripada Info Valley pada 1 Oktober 2009 meminta Srimelan untuk pergi dapatkan ‘Purchase Order’.”

“Sehubungan itu, saya minta kes ini dibuka semula,” katanya kepada MEDIA VARIASI.

MEDIA VARIASI sebelum ini melaporkan eksklusif, Nor Aina mendedahkan wujud kelompongan dalam prosedur projek rundingan terus (direct nego) yang menyebabkan duit kerajaan ‘dikelepet’ sebanyak RM40juta.

Peruntukan RM40 juta itu adalah daripada Pakej Rangsangan Ekonomi ll (PRE II) bagi pembekalan sistem VAT/DADS kepada unit forensik Pusat Perubatan Universiti Kebangsaan Malaysia (PPUKM) pada 2009.

Kelompongan berlaku apabila tiada semakan atau penelitian terlebih dahulu ke atas produk VAT ini sebelum rundingan terus diberikan oleh Kementerian Kewangan (MOF) ketika itu.

Nor Aina mendedahkan kemungkinan, bersandarkan laporan media The Edge siaran 22 Oktober 2009 menyatakan Info Valley mendakwa berkeupayaan menyediakan produk VAT menyebabkan ia ditawarkan projek secara rundingan terus daripada MOF.

Menurut laporan itu, Info Valley mendakwa membangunkan sistem VAT sejak 2004, dan dianugerahkan kontrak Kementerian Kesihatan (KKM) dengan geran RM5.42juta daripada Kementerian Sains, Teknologi dan Inovasi (MOSTI).

VAT atau dikenali Digital Autopsy Diagnostic Station (DADS) adalah sistem kenal pasti punca kematian tanpa perlu bedah mayat dikatakan produk milik Info Valley, manakala Srimelan dilantik sebagai ejen pemasarannya perlu dibekalkan ke Hospital Universiti Kebangsaan Malaysia (HUKM) pada 2009.

Bagaimanapun, Nor Aina kemudian mendedahkan pihaknya terkejut apabila tiba-tiba menerima notis saman sedangkan Info Valley dipercayai gagal melakukan demonstrasi produk sistem VAT dalam beberapa siri perbincangan dengan HUKM (kini PPUKM) melalui surat Bendahari UKM bertarikh 12 Januari 2010.

Ekoran daripada itu, Srimelan disaman RM15juta susulan pembatalan projek rundingan terus VAT berkenaan.

MEDIA VARIASI juga telah menghubungi pihak Info Valley dan PPUKM berhubung isu ini namun mereka tidak memberi sebarang maklum balas.

Author

Fhatihah Zakinan

View all posts

View all posts


Mahathir akan jumpa MN bincang hala tuju NGO Melayu

KOTA BHARU: Muafakat Nasional (MN) dijangka mengadakan perjumpaan dengan Pengerusi Penaja Gerakan Tanah Air (GTA), Tun Dr Mahathir Mohamad minggu depan.

Ahli Majlis Dewan Tertinggi MN, Datuk Seri Khairuddin Abu Hassan berkata, dalam perjumpaan itu nanti, Presiden MN, Tan Sri Annuar Musa akan berbincang dengan Dr Mahathir berhubung hala tuju pertubuhan bukan kerajaan (NGO) Melayu, dan usaha mengukuhkan penyatuan orang Melayu.

“Perjumpaan ini penting kerana Tun Dr Mahathir (pernah) berkata kita kena duduk semeja dan perlu menganjurkan penyatuan dan perpaduan secara total di negara ini,” katanya kepada pemberita selepas Wacana Muafakat Nasional bertajuk ‘Muafakat Demi Negara’ di Kompleks Yayasan Kemiskinan Kelantan Melor, di sini semalam.

Antara panel yang hadir pada wacana itu adalah Pengerusi Jawatankuasa Pembangunan Islam, Dakwah, Penerangan dan Hubungan Seranta, Datuk Mohd Nassuruddin Daud dan pendakwah serta penceramah, Prof Dr Mohd Ridhuan Tee Abdullah. – BERNAMA


Dua lelaki ditahan terlibat seleweng diesel

SHAH ALAM: Dua lelaki ditahan selepas disyaki terlibat dalam sindiket penyelewengan minyak diesel bersubsidi di kawasan tanah lot sekitar Semenyih, Hulu Langat, Khamis lepas dengan keseluruhan rampasan dianggar bernilai RM163,550.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor Mohd Zuhairi Mat Radey berkata kedua-duanya yang berusia 35 dan 45 tahun ditahan pasukan khas polis Bukit Aman sebelum kes diserahkan kepada pihaknya semalam untuk siasatan lanjut.

“Antara barangan rampasan ialah 47 tong jenis IBC (intermediate bulk containers) berkapasiti 1,000 liter, 31 tong berisi cecair disyaki minyak diesel dianggarkan keseluruhannya 31,000 liter, sebuah lori dan sebuah kenderaan jenis pacuan empat roda dipercayai digunakan bagi aktiviti itu,” katanya dalam kenyataan hari ini.

Mohd Zuhairi berkata siasatan awal mendapati kedua-dua suspek gagal mengemukakan sebarang dokumen atau kebenaran daripada pengawal bekalan bagi menyimpan serta berurus niaga barang kawalan iaitu diesel dan petrol.

Katanya kes disiasat mengikut Seksyen 21 Akta Kawalan Bekalan 1961 kerana memiliki barang kawalan dengan menimbulkan syak munasabah serta Peraturan 3(1) Peraturan-Peraturan Kawalan Bekalan 1974 susulan berurusan dengan barang kawalan berjadual tanpa lesen yang sah.

Beliau berkata pihaknya akan menjalankan siasatan lanjut ke atas kes serahan itu bagi mengenal pasti pihak yang turut terlibat dalam aktiviti berkenaan. – BERNAMA


Kerajaan lulus jaminan RM9.9 bilion bagi FELDA terbit sukuk lupus hutang peneroka

CYBERJAYA: Kerajaan meluluskan jaminan sehingga RM9.9 bilion untuk Lembaga Kemajuan Tanah Persekutuan (FELDA) menerbitkan sukuk bagi menyempurnakan pelaksanaan pelupusan hutang peneroka.

Kementerian Kewangan (MOF) dalam kenyataan pada Ahad berkata, bermula tahun ini, kerajaan menyalurkan peruntukan sehingga RM1 bilion setahun bagi membolehkan penebusan semula sukuk FELDA yang antara lainnya membiayai hapus kira hutang peneroka.

“Kerajaan Perpaduan komited untuk memastikan pelan pemulihan Felda, termasuk pelupusan hutang peneroka seperti yang pernah diumumkan, akan diambil tindakan susulan untuk menyempurnakan pelaksanaannya,” kata MOF.

Sebelum ini, Pengerusi Perikatan Nasional (PN), Tan Sri Muhyiddin Yassin mendakwa Perdana Menteri, Datuk Seri Anwar Ibrahim berbohong mengenai pelupusan hutang peneroka FELDA.

Muhyiddin turut menafikan dakwaan Anwar menuduhnya tidak melaksanakan pelupusan hutang tersebut semasa mentadbir kerajaan.

Pada Sabtu, Pengerusi FELDA, Datuk Seri Ahmad Shabery Cheek mendakwa kerajaan PN pimpinan Muhyiddin tidak melaksanakan janji dalam melupuskan hutang peneroka.

Author

Taufik Asmady Abdul Aziz

View all posts

View all posts


Polis terima empat laporan dakwaan fasilitator kem motivasi kasari murid

Ketua Polis Daerah Serdang, ACP A. Anbalagan berkata, pihaknya menerima laporan pada Selasa lepas berhubung dakwaan murid dikenakan tindakan fizikal seperti disembur dengan air di tengah padang sekolah dengan hanya berseluar dalam, dihukum melakukan ketuk ketampi hanya kerana berbual serta dipukul dengan penyapu.

Beliau berkata, siasatan masih diteruskan mengikut Seksyen 31 Akta Kanak-Kanak 2001 dan setakat ini tiada tangkapan dibuat.

“Semua pihak termasuk penganjur kem motivasi akan dipanggil bagi membantu siasatan sebelum kertas siasatan dirujuk kepada Timbalan Pendakwa Raya untuk tindakan lanjut,” katanya ketika dihubungi Bernama.

Sebelum ini, sebuah portal berita melaporkan kira-kira 60 murid Tahun Lima yang menghadiri kem dua hari dikendalikan sebuah badan bukan kerajaan, pulang ke rumah dalam keadaan lemah dan menangis selepas menyertai kem motivasi tersebut.

Peserta kem itu turut mendakwa fasilitator berkenaan turut melakukan kekasaran dengan mencekik dan menolak ke dinding serta dipukul dengan penyapu. – BERNAMA


Ibu didakwa amang seksual dua anak lelaki, arah rakaman pornografi

KLANG: Seorang ibu mengaku tidak bersalah di Mahkamah Sesyen di sini hari ini atas tiga pertuduhan melakukan amang seksual fizikal terhadap dua anak lelakinya, masing-masing berusia 12 dan 14 tahun ketika kejadian pada November tahun lepas.

Tertuduh yang berusia 33 tahun didakwa sebagai seorang wanita yang mempunyai hubungan amanah iaitu ibu kandung telah melakukan perbuatan tersebut ke atas dua anaknya di kediaman mereka di sebuah pangsapuri di Puncak Alam pada 8 malam.

Dia didakwa mengikut Seksyen 14(a) dan 14(b) Akta Kesalahan-Kesalahan Seksual Terhadap Kanak-Kanak 2017 yang memperuntukkan penjara maksimum 20 tahun dan boleh dikenakan sebat, jika sabit kesalahan.

Ibu kepada lima orang anak itu turut mengaku tidak bersalah atas satu pertuduhan telah mengarahkan pembuatan pornografi kanak-kanak dalam bentuk video di sebuah hotel di Sungai Buloh, antara 17 dan 18 Feb 2022.

Bagi perbuatan itu, dia didakwa mengikut Seksyen 5 Akta Kesalahan-Kesalahan Seksual Terhadap Kanak-Kanak 2017 yang jika sabit kesalahan dipenjara sehingga 20 tahun dan tidak kurang daripada enam sebatan.

Sementara itu, seorang penarik kereta, Haddad Mohd Radhi, 22, yang merupakan kenalan tertuduh wanita itu, didakwa dengan sengaja melakukan amang seksual fizikal terhadap seorang kanak-kanak perempuan berusia 15 tahun ketika kejadian di hotel dan tarikh sama mengikut Seksyen 14(a) Akta Kesalahan Seksual Terhadap Kanak-Kanak 2017.

Terdahulu, selepas prosiding, wanita itu dilihat tidak dapat menahan kesedihan ketika ibunya di galeri awam datang menghampirinya di kandang tertuduh.

Hakim Syafeera Mohd Said tidak menawarkan sebarang jaminan kepada wanita itu manakala Haddad dibenarkan ikat jamin RM15,000 dengan seorang penjamin serta syarat tambahan perlu melaporkan diri di balai polis berdekatan pada 1 hari bulan setiap bulan dan dilarang mendekati mangsa.

Mahkamah menetapkan sebutan kes pada 26 Jun untuk tertuduh wanita dan 14 Jun bagi Haddad.

Pendakwaan dikendalikan Timbalan Pendakwa Raya Nurul Izzati Mohamad dan Nur Ayuni Jamri manakala Haddad diwakili peguam Mohd Azali Ibrahim dan ibu tersebut tidak diwakili peguam. – BERNAMA


Wan Ahmad Fayhsal nafi gesa Muhyiddin letak jawatan

CYBERJAYA: Ketua Angkatan Bersatu Anak Muda (Armada), Wan Ahmad Fayhsal Wan Ahmad Kamal menafikan kenyataan yang mendakwa dirinya menggesa Tan Sri Muhyiddin Yassin meletakkan jawatan sebagai Pengerusi Perikatan Nasional (PN).

Menerusi poster tular, Wan Ahmad Fayhsal didakwa kecewa apabila Ahli Parlimen Kuala Kangsar, Iskandar Dzulkarnain Abdul Khalid dan Ahli Parlimen Labuan, Datuk Dr Suhaili Abdul Rahman secara terbuka menyokong kepimpinan Perdana Menteri, Datuk Seri Anwar Ibrahim.

Tulis poster itu lagi, sokongan dibuat dua Ahli Parlimen Parti Pribumi Bersatu Malaysia (Bersatu) tersebut menggambarkan kelemahan pimpinan Muhyiddin sebagai Pengerusi PN seterusnya digesa meletakkan jawatan.

Malah, beliau juga didakwa melakukan gesaan supaya Muhyiddin perlu memberi peluang kepada Setiausaha Agung Bersatu, Datuk Seri Hamzah Zainudin untuk menerajui PN.

Memberi respons atas perkara itu, Wan Ahmad Fayhsal yang juga Ahli Parlimen Machang berkata, fitnah tersebut dibuat untuk melaga-lagakan dengan niat untuk memecah-belahkan pimpinan Bersatu.

“Kami tetap istiqamah menyokong Tan Sri Muhyiddin Yassin sebagai Presiden Bersatu.

“Pengkhianatan dua Ahli Parlimen kami dari Labuan dan Kuala Kangsar akan diuruskan oleh Lembaga Disiplin Parti. Jangan cuba jadikan mereka modal untuk memecah-belahkan parti,” tulisnya dalam hantaran di laman Facebook.

Terdahulu, Suhaili mengisytiharkan sokongan kepada Anwar berkuat kuasa mulai Isnin, setelah mempertimbangkan dengan rintihan rakyat Labuan, yang berdepan dengan kos sara hidup semakin tinggi.

Suhaili mengikut jejak langkah Iskandar Dzulkarnain yang turut menyatakan sokongan kepada Anwar, dalam usaha meringankan beban rakyat di Kuala Kangsar yang berdepan peningkatan kos sara hidup.

Author

Fazleen Safina Abd Jamil

View all posts

View all posts


Polis rakam keterangan dua pelajar dakwa buli suspek cekik mati adik

CYBERJAYA: Berhubung kes remaja mencekik adiknya sehingga mati, polis telah memanggil dua pelajar sebuah sekolah Arab di Alor Gajah bagi merakam keterangan berhubung dakwaan membuli suspek.

Ketua Polis Daerah Alor Gajah, Superintendan Arshad Abu berkata, susulan dakwaan terbabit, satu kertas siasatan telah dibuka di bawah Seksyen 323 Kanun Keseksaan kerana menyebabkan kecederaan.

“Setakat ini, dua individu (pelajar) sudah diambil keterangan untuk membantu siasatan lanjut kes buli suspek berusia 14 tahun seperti yang didakwa sebelum ini.

“Kertas siasatan sedang dilengkapkan dan akan diserahkan kepada Pengarah Pendakwaan Negeri (PPN),” katanya seperti dilapor Kosmo, hari ini.

Bagaimanapun, tiada penangkapan dilakukan setakat ini dan orang ramai dinasihatkan untuk tidak membuat sebarang spekulasi berkaitan kes tersebut sehingga kertas siasatan telah dilengkapkan.

Rabu lalu, penduduk Kampung Bukit Piatu digemparkan dengan tragedi seorang kanak-kanak lelaki berusia sembilan tahun maut selepas dipercayai dicekik abang kandungnya di rumahnya, Rabu lalu.

Kejadian tersebut disedari ibu mangsa sejurus selepas melihat kejadian melalui rakaman televisyen litar tertutup (CCTV) dalam telefon bimbit sebelum meminta pertolongan jiran untuk memeriksa keadaan dua beradik tersebut.

Suspek yang merupakan pelajar sebuah sekolah Arab di Alor Gajah kini direman selama tujuh hari sehingga 12 Julai bagi membantu siasatan mengikut Seksyen 302 Kanun Keseksaan kerana membunuh.

Author

Nurul Ain Japri

View all posts

View all posts


JAWI siasat penganjuran ‘Thai Hot Guy’

KUALA LUMPUR: Jabatan Agama Islam Wilayah Persekutuan (JAWI) telah diarahkan untuk bekerjasama dengan pihak berkuasa bagi menjalankan siasatan berhubung penganjuran program melibatkan kumpulan dikenali sebagai ‘Thai Hot Guy’ yang dilaporkan akan berlangsung di sebuah premis di ibu negara pada 30 Mac ini.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, penganjuran program itu adalah bertentangan dengan ajaran Islam serta tatasusila masyarakat.

“Dalam suasana umat Islam menyambut ketibaan bulan Ramadan yang dipenuhi dengan kemuliaan, penganjuran acara berkenaan adalah amat mendukacitakan serta tidak bertanggungjawab,” katanya dalam kenyataan di sini hari ini.

Mohd Na’im berkata, selaku pihak berkuasa agama di Wilayah Persekutuan, JAWI tidak akan berkompromi dengan sebarang perbuatan yang bertentangan dengan ajaran Islam serta undang-undang yang sedang berkuat kuasa.

Beliau berkata pihaknya juga telah menerima laporan serta maklum balas masyarakat berkaitan penganjuran acara itu yang akan diadakan di sebuah premis di Jalan Tun Razak di sini.

Ahad lepas, poster pelancaran acara itu yang menampilkan lelaki berpakaian wanita disiarkan di media sosial, sekali gus mengundang reaksi negatif pelbagai pihak. – BERNAMA


Pihak guna jawatan aniaya Ridzuan akan didedahkan – Haniff Khatri

KUALA LUMPUR: Peguam mewakili bekas calon kerusi Parlimen Kuala Langat dari Gagasan Bangsa bawah Gerakan Tanah Air (GTA) memaklumkan pihak yang menggunakan jawatan mereka untuk mencabuli kedaulatan undang-undang akan didedahkan di mahkamah nanti.

Peguam Kanan Mohamed Haniff Khatri Abdulla yang mewakili Datuk Mohd Ridzuan Abdullah berpendapat anak guamnya itu didakwa secara pendakwaan curang di sebalik penganiayaan salah peribadi oleh orang berjawatan tinggi.

“Bagaimana orang yang memegang jawatan tertinggi masih dan terus mencabuli kedaulatan undang-undang atau ‘breach of the rule of law’?

“Mereka menggunakan jawatan mereka untuk mengenakan orang-orang yang tidak mereka suka, walaupun orang itu tidak bersalah.

“Siapa dan apakah jawatan mereka akan didedahkan di mahkamah tapi yang penting, akan didedahkan di mahkamah nanti.

“Bagaimana kedaulatan dimungkiri, ini perlu dihentikan,” katanya kepada MEDIA VARIASI.

Semalam, Ridzuan yang sebelum ini bertanding menggunakan logo Parti Pejuang Tanah Air (Pejuang) pada Pilihan Raya Umum ke-15 (PRU15) lalu, mengaku tidak bersalah di Mahkamah Sesyen, di sini.

Beliau didakwa atas 12 pertuduhan mengemukakan dokumen palsu kepada Pertubuhan Keselamatan Sosial (Perkeso) bagi menuntut insentif di bawah Program Penjana Kerjaya 2.0, melibatkan nilai RM378,000, dua tahun lalu.

Beliau membuat pengakuan itu selepas kesemua pertuduhan dibaca di hadapan Hakim Rozina Ayob.

Mengikut pertuduhan, Mohd Ridzuan didakwa sebagai pemilik Syarikat Pupa International Sdn Bhd, telah memberikan suatu dokumen bertarikh 2 Mac dan 2 April 2021 iaitu Borang Pengesahan Pekerja Program Insentif Pengambilan Pekerja atas nama syarikat itu.

Ia bagi menuntut insentif di bawah Program Penjana Kerjaya 2.0 kepada ejen Perkeso dengan niat hendak memperdayakannya, yang mana tertuduh mempunyai sebab untuk mempercayai dokumen tersebut mengandungi pernyataan palsu tentang gaji.

Sedangkan, senarai pekerja yang dinamakan dalam dokumen itu tidak menerima gaji itu dan kesalahan didakwa dilakukan di Pejabat Perkeso Putrajaya, pada tahun 2021.

Pendakwaan dikendalikan Timbalan Pendakwa Raya, Muaz Ahmad Khairuddin manakala tertuduh diwakili peguam, Haniff.

Rozina membenarkan tertuduh diikat jamin sebanyak RM25,000 dengan seorang penjamin dan memerintahkannya untuk memenuhi syarat tambahan iaitu menyerahkan pasport kepada mahkamah serta melaporkan diri di pejabat SPRM berdekatan, setiap bulan.

Sementara itu, Haniff berkata, anak guamnya yakin dia tidak bersalah dan akan menggunakan landasan dibenarkan dari segi perundangan dan kehakiman untuk mendapat keadilan.

“Tiada apa-apa yang perlu dikhuatirkan, atau dicurigakan untuk tentang dan sangkal pertuduhan guna landasan kehakiman.

“Keduanya, kita berharap bebas dari penganiayaan,” katanya.

Author

Tun Puteh Wanti

View all posts

View all posts


Tiada laporan babit video perbualan lucah mirip KP J-Kom -KPN

CYBERJAYA: Tiada laporan diterima berhubung penularan satu rakaman video perbualan lucah antara seorang lelaki dengan seseorang yang mirip Ketua Pengarah Jabatan Komunikasi Komuniti (J-KOM), Datuk Dr. Mohammad Agus Yusoff dalam media sosial.

Perkara itu disahkan Ketua Polis Negara, Tan Sri Razarudin Husain yang menyatakan pihaknya tidak menerima laporan daripada mana-mana individu setakat ini, lapor Utusan.

“Tiada lagi laporan setakat ini, namun, penularan itu sudah ada dalam pengetahuan kita (polis),” katanya.

Sebelum ini, tular di media sosial video rakaman perbualan seorang lelaki dengan seseorang yang mirip Ketua Pengarah J-Kom seperti pasangan kekasih yang sedang ‘memancing’ untuk melakukan hubungan intim.

Sementara itu, Mohammad Agus mengesahkan telah menghantar surat peletakan jawatan selaku Ketua Pengarah J-Kom berikutan beliau menerima tawaran pekerjaan baharu dan bukan disebabkan tekanan oleh mana-mana pihak.

Author

Diyana Rahip

View all posts

View all posts


Anggota imigresen, adik dan orang tengah direman bantu siasatan kes ‘pasport terbang’

SIBU: Seorang anggota imigresen, adik lelakinya dan seorang individu yang disyaki orang tengah direman lima hari bermula hari ini bagi membantu siasatan kes suapan berkaitan pengeluaran ‘pasport terbang’ di sini.

Perintah reman terhadap mereka yang masing-masing berusia 36, 32 dan 42 tahun itu dikeluarkan Penolong Pendaftar Mahkamah Sibu Rommie Ahmad Zaidi selepas menerima permohonan daripada Suruhanjaya Pencegahan Rasuah Malaysia (SPRM).

Ketiga-tiga lelaki itu ditahan SPRM antara 2.55 hingga 5.35 petang semalam untuk membantu siasatan kes yang dijalankan mengikut Seksyen 17(a) Akta SPRM 2009.

SPRM membuat penahanan selepas menerima maklumat mengatakan penjawat awam gred KP19 itu telah meminta dan menerima suapan wang rasuah secara ‘perbankan dalam talian’ pada 2017 dan 2018.

Suapan itu diterima daripada individu yang disyaki menjadi orang tengah aktiviti ‘pasport terbang’ di sekitar Sibu sebagai balasan memasukkan data di dalam sistem Jabatan Imigresen Malaysia bagi melanjutkan tempoh Pas Lawatan Sosial (PLS) yang telah tamat tempoh.

Suapan itu dipindahkan dari akaun individu itu ke akaun bank adik anggota imigresen berkenaan. – BERNAMA


Penawar sindrom Down daripada ibu bapa

KUALA LUMPUR: Tiada ubat dapat menyembuhkan sindrom Down, tetapi ‘penawar’nya pasti ada daripada ibu bapa, penjaga dan masyarakat sekeliling yang boleh membantu memberikan sokongan melalui program intervensi awal bermula peringkat bayi.

Program intervensi awal untuk sindrom Down sebenarnya melibatkan perkembangan kemahiran motor kasar dan halus, membantu dalam skil oral-motor pemakanan, memudahkan kemahiran kendiri (makan, memakai pakaian, mendandan diri, membuang air kecil/besar sendiri dan lain-lain) dan mengembangkan potensi kemahiran bermain dan bersantai.

Ia direka khas untuk meningkatkan keupayaan kemajuan fizikal dan mental perlahan kanak-kanak berbanding kanak-kanak normal dan memberi kesan positif kepada mereka.

Penyelia Pendidikan dan Psikologi Persatuan Sindrom Down Malaysia, Nadirah Nasir berkata, program intervensi awal sebaiknya bermula dari bayi kerana memudahkan rangsangan perkembangan fizikal, mental dan emosi, sehingga mencapai potensi maksimum mereka dalam kehidupan.

“Golongan sindrom Down sebenarnya mereka lebih kepada sifat ‘attachment’ (mudah mendekati) walaupun dengan orang yang baru dikenali.

“Mereka sebenarnya normal, cuma kita perlu lebih ‘firm’ (tegas), kalau tidak kita akan ikut cara mereka. Sebab tu antara cara berkesan adalah apabila kita yang menguruskan mereka perlu sentiasa mengingatkan apa yang boleh dan tidak boleh sebab kadang-kadang mereka juga jenis manipulatif,” katanya.

Memberi contoh seorang kanak-kanak kacukan Iran dan Cina, Cyrus, 2 tahun, Nadirah berkata, Cyrus yang mengikuti program intervensi di pusat pertubuhan yang terletak di Jalan U Thant, di sini menunjukkan perkembangan yang sangat baik.

“Sejak bayi, Cyrus didedahkan program intervensi awal ini dan kita melihat kemahiran kognitif dan sosial dia, berkembang dengan positif berbanding mereka yang lambat mengikuti program ini.

“Cyrus malah lebih memahami bahasa Melayu berbanding bahasa ibunda ibu bapanya,” katanya kepada MEDIA VARIASI.

Nadirah juga mendedahkan, kebanyakan keluarga yang menghantar anak-anak sindrom Down ke pusat berkenaan adalah dalam kalangan berstatus pegawai eksekutif, bergelar Datuk, dan tentera yang memerlukan khidmat bantuan profesional mereka.

Nadirah berkata demikian ketika ditemui pada Majlis Sambutan Hari Orang Kelainan Upaya (OKU) Sedunia dan Ulang Tahun Pertama Restoran Roti By D’Tandoor di Off Jalan Ampang, di sini.

Majlis itu dianjurkan oleh Kumpulan Rangkaian Antarabangsa D’Tandoor dengan kerjasama Yayasan Prihatin Nasional (Prihatin) bagi meraikan golongan OKU, sindrom Down dan anak-anak yatim di restoran berkenaan.

Ketua Pegawai Eksekutif Pertubuhan Keselamatan Sosial (Perkeso), Datuk Seri Dr Mohammed Azman Aziz Mohammed hadir merasmikan majlis tersebut.

Turut hadir, Pengasas D’Tandoor, Datuk Abdul Malik Abdullah; Ketua Pegawai Eksekutif Prihatin, Datuk Mohd Aizuddin Ghazali dan Ketua Pegawai Operasi GISB Holdings, Datuk Lokman Hakim Pfordten.

Sementara itu, Abdul Malik yang juga Pengerusi dan Penasihat Persatuan Usahawan OKU Malaysia, menyarankan kerajaan supaya lebih serius mengadakan kempen kesedaran mengenai kepentingan golongan OKU kerana menyifatkan sambutan tahun ini kurang menggalakkan.

“Saya rasa kerajaan boleh wujudkan jawatankuasa khas untuk menambah baik keutamaan golongan OKU khususnya sindrom Down.

“Kami sebagai pemain industri boleh duduk berbincang, membantu untuk mendapatkan penaja dan pekerjaan kepada golongan ini dan percaya, sebaik-baik manusia adalah manusia yang memberi manfaat kepada manusia,” katanya.

Author

Tun Puteh Wanti

View all posts

View all posts


Kereta dinaiki tujuh sekeluarga langgar belakang treler, ibu maut

KUALA LUMPUR: Seorang wanita maut manakala suami dan lima anak pasangan itu cedera selepas terbabit dalam kemalangan berhampiran restoran jejantas Sungai Buloh di Lebuh Raya Utara Selatan menghala Kuala Lumpur, awal pagi tadi.

Pengarah Jabatan Bomba dan Penyelamat Malaysia (JBPM) Selangor, Norazam Khamis dalam kenyataan hari ini berkata, pihaknya menerima panggilan kecemasan berhubung kejadian pada 6.10 pagi itu dan seramai lapan anggota daripada Balai Bomba dan Penyelamat Sungai Buloh dikejarkan ke lokasi.

Beliau berkata, kemalangan melibatkan sebuah kenderaan jenis Honda Accord yang dinaiki wanita terbabit bersama enam ahli keluarganya yang melanggar bahagian belakang sebuah treler di laluan sama.

“Akibat kemalangan itu, wanita berusia 38 tahun tersepit di bahagian penumpang hadapan dan disahkan meninggal dunia di lokasi kejadian oleh pegawai perubatan.

“Suami mangsa yang berusia 50 tahun dan anak perempuan mereka berusia 11 tahun dilaporkan parah manakala empat lagi anak mereka termasuk pasangan kembar lelaki berusia antara lapan tahun hingga lapan bulan cedera ringan,” katanya.

Beliau berkata, kesemua mangsa yang cedera dihantar ke Hospital Sungai Buloh untuk menerima rawatan lanjut. – BERNAMA


‘Masa PMX jadi pembangkang, reformasi dijerit-jerit, kini kebebasan bersuara terhad sokong kerajaan’ – Dr M

CYBERJAYA: Bekas Perdana Menteri, Tun Dr Mahathir Mohamad sekali lagi menempelak tindakan kerajaan yang menghalang perbincangan menyentuh isu berkait agama, kaum dan raja (3R).

Dr Mahathir berkata, larangan 3R itu menyaksikan mulut rakyat tertutup dan tidak bebas bersuara.

Mengimbas kembali situasi semasa Perdana Menteri ke-10 menjadi pembangkang suatu ketika dahulu, Dr Mahathir berkata, laungan reformasi lantang disuarakan.

“Di antara reformasi yang dituntut ialah kebebasan bersuara dan kebebasan media cetak.

“Sekarang, kebebasan bersuara terhad kepada menyokong kerajaan,” katanya menerusi hantaran di laman Facebook pada Jumaat.

Ketika ini, katanya, meskipun sebarang kenyataan benar dari segi sejarah dibangkitkan, namun ia tetap dianggap sebagai hasutan oleh media cetak.

Awal bulan ini, Dr Mahathir Mohamad dilapor menegaskan, beliau tetap akan bersuara mengenai isu 3R walaupun disiasat pihak berkuasa.

Malah, katanya, beliau sudah sembilan kali dipanggil pihak polis untuk dirakam keterangan berhubung isu terbabit.

Beliau turut mengulangi dakwaannya bahawa, larangan membangkitkan isu 3R adalah tidak perlembagaan.

Author

Fazleen Safina Abd Jamil

View all posts

View all posts


90 rumah atas air musnah dalam kebakaran di Kg Cenderamata, Batu Sapi

SANDAKAN: Kira-kira 90 rumah atas air musnah dalam satu kebakaran di Kampung Cenderamata, Batu Sapi dekat sini awal pagi tadi.

Ketua Zon 6 Jabatan Bomba dan Penyelamat Malaysia (JBPM) Sandakan, Jasri Abd Jal berkata, pihaknya menghantar satu pasukan ke tempat kejadian selepas menerima panggilan kecemasan pada 3.06 pagi,

“Tiada mangsa cedera mahupun kehilangan nyawa. Alhamdulillah semuanya selamat, walaupun kami tahu kebakaran ini agak besar juga, berlaku awal (sebelum) subuh dalam keadaan yang gelap,” katanya ketika ditemui pemberita di tempat kejadian di sini hari ini.

Menurut Jasri, api berjaya dikawal pada 4.53 pagi dan padam sepenuhnya pada 7.48 pagi.

Ketua Polis Daerah Sandakan, ACP Abd Fuad Abd Malek berkata Pusat Kawalan Operasi Bencana (PKOB) telah diaktifkan dan semua mangsa ditempatkan di Program Perumahan Rakyat (PPR) Batu Sapi yang dijadikan pusat penempatan sementara (PPS).

Menurutnya, setakat ini 34 keluarga telah berdaftar dengan Jabatan Perkhidmatan Kebajikan Am dan proses pendaftaran masih berjalan di PPS tersebut.

Beliau juga memaklumkan pihak polis turut menyediakan perkhidmatan untuk mangsa membuat laporan di PPS berkenaan tanpa perlu ke balai polis. – BERNAMA


‘Ingat aku dah terpaling pandai’ – Solat pakai jubah konvo, sekali ‘time’ sujud…

CYBERJAYA: Kegigihan seorang wanita solat Subuh dengan memakai jubah konvokesyen serba lengkap menarik perhatian warga net.

Menerusi perkongsian video di TikTok @aidakhal, kelihatan adiknya melakukan persiapan diri begitu awal iaitu sebelum masuk waktu subuh untuk hadir ke Hari Graduasi.

“Ada budak terpaling konvokesyen, 5.50 pagi dah siap berjubah siap pakai mortar board!.

“6.02 pagi terus solat Subuh dengan outfit konvokesyen, terpaling konvo kan? Siap solat dengan jubah konvo,” tulisnya.

Dalam video berkenaan, kelihatan adik wanita itu menunaikan solat namun kejadian mencuit hati apabila dahi adiknya tidak mencecah ke sejadah kerana terhalang dengan mortar yang dipakainya.

“Aku ingat aku dah terpaling pandai, b***h jugak (sambil ketawa),” kata adiknya.

Rata-rata netizen terhibur dengan gelagat adik kepada pemilik video tersebut.

“Time sujud tu mesti fikir sah ke tak sah ni,” komen netizen.

“Dulu aku ada member macam ni, dia pakai cap lupa nak buang, solat berjemaah, time nak sujud sangkut muncung cap tu, habis satu line saf jemaah gelak,” kongsi netizen.

“Hahaha, boleh nampak eh moment dia terkejut kenapa dahi tak cecah lantai,” tulis netizen.

Author

Nurul Ain Japri

View all posts

View all posts


Tender perlu dianugerah berdasarkan keupayaan, rekod prestasi syarikat – PM

KUALA LUMPUR: Perdana Menteri, Datuk Seri Anwar Ibrahim hari ini menegaskan bahawa tender bagi semua projek-projek besar perlu dianugerahkan kepada sesebuah syarikat berdasarkan kepada keupayaan dan rekod prestasi syarikat berkenaan semata-mata.

Beliau berkata, ini merupakan prinsip-prinsip yang menjadi panduan dalam menawarkan tender bagi projek-projek besar dalam negara.

“Dalam mesyuarat dengan jawatankuasa tender yang membuat keputusan berhubung projek-projek besar hari ini, saya beritahu mereka bahawa nama syarikat-syarikat berkenaan tidak seharusnya didedahkan.

“Namakan saja ia syarikat A, B, C. Kita menetapkan bahawa keputusan perlu dibuat berdasarkan kepada kebolehan, rekod prestasi dan keupayaan kewangan,” katanya semasa berucap pada Majlis Makan Malam Bersempena Ulang Tahun ke 50 Persatuan Pemaju Hartanah dan Perumahan Malaysia (REHDA) di sini malam tadi.

Anwar yang juga Menteri Kewangan berkata, sekiranya ia melibatkan tender bagi projek-projek seperti Jana Wibawa, ia seharusnya diberikan kepada syarikat Bumiputera menerusi proses pemilihan, namun proses itu juga perlu telus.

Anwar berkata, penganugerahan tender yang telus adalah penting bagi membanteras rasuah dalam negara yang dilabelnya sebagai “endemik”.

“Rasuah adalah endemik, sekiranya bukan sistematik dalam negara ini. Perlukan keberanian dan keazaman untuk berubah,” katanya.

Sementara itu Anwar berkata, isu yang membelenggu sektor perumahan dalam negara boleh diselesaikan dengan mengubah proses yang lapuk, memacu, dan memudahkan prosesnya.

Beliau berkata, masih ada ruang untuk penambahbaikan bagi peraturan-peraturan dalam negara serta kadar kepantasan kelulusan yang diperlukan (oleh pemaju).

“Kita telah berbincang dengan semua Menteri Besar, agar Majlis Perbandaran di negeri-negeri dapat membantu dan menyegerakan proses-prosesnya,” katanya.

Turut hadir majlis malam tadi ialah Menteri Pembangunan Kerajaan Tempatan, Nga Kor Ming. – BERNAMA


Saya tidak guna sumbangan politik RM6 juta untuk kepentingan peribadi – Ahmad Zahid

Ahmad Zahid, 69, berkata beliau sama sekali tidak pernah memasukkan wang yang diterima dalam bentuk dua keping cek itu ke dalam akaun peribadinya, sebaliknya menyerahkan wang tersebut kepada firma guaman Tetuan Lewis & Co yang merupakan pemegang amanah Yayasan Akalbudi (YAB) miliknya.

Ahli Parlimen Bagan Datuk itu juga berulang kali menegaskan beliau memilih untuk tidak memasukkan wang RM6 juta tersebut ke dalam akaun peribadinya atau digunakan untuk kepentingan peribadinya.

“Walaupun pada ketika itu saya memegang jawatan timbalan presiden parti (UMNO) dan wang terbabit boleh digunakan bagi tujuan politik, saya tidak menggunakannya untuk tujuan politik dan peribadi,  sebaliknya disalurkan untuk amal jariah, wakaf dan aktiviti keagamaan,” katanya ketika disoal balas Timbalan Pendakwa Raya Abdul Malik Ayob.

Beliau berkata demikian semasa membela diri atas 47 pertuduhan iaitu 12 pecah amanah, lapan rasuah dan 27 pertuduhan pengubahan wang haram, membabitkan puluhan juta ringgit milik dana YAB.

Kepada soalan Abdul Malik mengapa wang RM6 juta yang didakwa beliau sebagai sumbangan politik tidak dimasukkan ke dalam akaun parti politik UMNO atau Barisan Nasional, Ahmad Zahid menjawab “tidak semestinya”.

“Sekiranya mana-mana ahli politik menerima sumbangan politik, tidak semestinya wang tersebut akan dimasukkan ke dalam akaun parti politik, kerana pada cek tersebut tidak dinyatakan ‘sumbangan kepada parti politik’

“Tetapi sekiranya wang diberikan kepada mana-mana ahli politik, beliau mempunyai budi bicara untuk memasukkannya ke dalam akaun peribadinya atau ke dalam mana-mana akaun yang difikirkan sesuai,” katanya.

Ahmad Zahid juta tidak bersetuju dengan cadangan Abdul Malik bahawa wang RM6 juta yang diterimanya daripada Chew merupakan wang rasuah atas usahanya kerana menyokong pemberian kontrak kepada Datasonic Technologies Sdn Bhd (DTSB), yang mempunyai prestasi tidak baik dalam melaksanakan projek cip pasport Biodata Polycarbonate Pasport Malaysia.

Berdasarkan pertuduhan ke-14 dan 15 yang dihadapinya, Ahmad Zahid didakwa menerima dua suapan berjumlah RM6 juta daripada Chew sebagai upah melantik syarikat DTSB, melaksanakan projek cip pasport selama lima tahun atau 12.5 juta cip yang akan dimasukkan ke dalam halaman Biodata Polycarbonate Pasport Malaysia, untuk Jabatan Imigresen secara rundingan terus di bawah Kementerian Dalam Negeri (KDN).

Perbicaraan di hadapan Hakim Datuk Collin Lawrence Sequerah bersambung pukul 2. – BERNAMA


Wira tak didendang, anjing K9

PERKATAAN anjing ada disebutkan dalam al Quran, di dalam tiga surah masing-masing al-Maidah, al-Araf dan al-Kahfi.

Sebagaimana umum tahu, anjing adalah makhluk Tuhan yang tercatat dalam al Quran menemani dan menjaga penghuni Gua Ashabul Kahfi, yang diceritakan dalam surah al-Kahfi, ayat 18.

Surah Al-Kahf, ayat 18:
وَتَحْسَبُهُمْ أَيْقَاظًا وَهُمْ رُقُودٌ وَنُقَلِّبُهُمْ ذَاتَ الْيَمِينِ وَذَاتَ الشِّمَالِ وَكَلْبُهُم بَاسِطٌ ذِرَاعَيْهِ بِالْوَصِيدِ لَوِ اطَّلَعْتَ عَلَيْهِمْ لَوَلَّيْتَ مِنْهُمْ فِرَارًا وَلَمُلِئْتَ مِنْهُمْ رُعْبًا

Dan engkau sangka mereka sedar, padahal mereka tidur; dan Kami balik-balikkan mereka dalam tidurnya ke sebelah kanan dan ke sebelah kiri; sedang anjing mereka menghulurkan dua kaki depannya dekat pintu gua; jika engkau melihat mereka, tentulah engkau akan berpaling melarikan diri dari mereka, dan tentulah engkau akan merasa sepenuh-penuh gerun takut kepada mereka.

Dikategori sebagai haiwan perburuan dan terlatih, malah ada perbandingan kekurangan perilakunya yang ganas disamakan dengan manusia yang bergantung pada dunia.

Satu dunia menyukai anjing malah sangat masyhur dalam kalangan orang Arab sejak dari dahulu hingga kini, dengan mewujudkan acara perlumbaan bagi menguji ketahanan dan kemampuan anjing mereka setiap tahun.

Anjing juga dijadikan sebagai sahabat baik peliharaan manusia sama ada menemani dan melindungi tuannya daripada dihampiri bahaya.

Mengikut sejarah, Raja Iskandar yang juga dikenali sebagai Parameswara juga memiliki anjing perburuan sebelum Melaka dibuka.

Malangnya di Malaysia segelintir manusia yang mengaku beragama mengambil pendekatan segala tentang anjing adalah haram belaka, dan dijadikan perumpamaan buruk bagi penunggang agama demi kepentingan peribadi.

Walaupun mazhab Syafie menyebut anjing boleh dibela untuk tujuan keselamatan dan penjagaan harta, sehingga kini perbahasan mengenainya masih menimbulkan ketegangan.

Sehingga menurut jurnal Perbahasan Tentang Jilatan Anjing: Suatu Perhatian, usaha pihak istana, untuk mencari titik perdamaian tidak menjadi sebaliknya menyerahkan kepada masyarakat sama ada mengamalkan pendapat ulama konservatif atau mazhab Syafie.

Menerusi perkongsian TikTok, kita boleh lihat Unit Anjing Pengesan (K9) daripada Jabatan Bomba dan Penyelamat Malaysia (JBPM), dan Angkatan Pertahanan Awam (APM), gigih memberi khidmat mereka bagi membantu mencari mangsa tertimbus dalam kejadian tanah runtuh di Batang Kali.

Dentie dan Frankie antara 10 anjing pengesan K9 dilihat turut sibuk bertungkus lumus, ke hulu dan ke ke hilir menghidu lokasi mangsa sehingga mereka kepenatan dalam operasi mencari (SAR) itu.

Kepada golongan pembenci anjing, Blake antara anjing K9 terpaksa direhatkan kerana kepenatan sepanjang bertugas dengan penuh kesetiaan selepas dua hari kerja lebih masa mencari mangsa yang tertimbus dalam tragedi, sesuatu yang tak mampu manusia lakukan.

Mengimbas kembali jasa perkhidmatan anjing K9 terlatih sebelum ini, yang diangkat dan diiktiraf sehingga diberi penghormatan terakhir dengan mewujudkan K9 Memorial Park di Pahang.

Dua ekor anjing bernama Mailo (pengendalinya, Lans Koperal K Thiru) dan Barny (Lans Koperal Calvin) membantu polis dalam mengesan mayat seorang wanita yang dibunuh kejam oleh suaminya dalam kejadian di Kota Tinggi, diberi pengiktirafan Anugerah Ketua Polis Johor.

Chulio (Koperal Tony Matius Farang) dan Rocky (Lans Koperal Tan Wei Hong) menerima penghargaan atas kejayaannya mengesan orang hilang, masing-masing bagi kes di Tronoh dan Ulu Geruntum, Gopeng, Perak.

Lao Wu, dikendali Sarjan S Sanmugam, juga menerima penghargaan atas kejayaannya mengesan seorang suspek curi kenderaan yang melarikan diri sejauh lebih empat kilometer di ladang kelapa sawit di Felda Sungai Tekam, Jerantut, Pahang.

Bad, di bawah seliaan Koperal Willen anak Slamping @ Sirampin malah diberi penghormatan apabila menghembuskan nafas terakhir ketika berusia 13 tahun lapan bulan bersamaan jangka hayat manusia 91 tahun, atas dua kejayaan besar dalam menumpaskan sindiket dadah pada 2012 dan 2014.

Semua ini menunjukkan penciptaan anjing sebagai makhluk Tuhan yang bukan sia-sia.

Kisah seorang pelacur dengan anjing juga tidak pernah dilupakan menurut riwayat al Bukhari bahawa;

“Diampunkan dosa seorang pelacur yang melintasi seekor anjing yang berada di tepi sebuah telaga yang lidahnya terjelir. Hampir kehausan membunuhnya. Maka pelacur itu pun menanggalkan kasutnya, lalu dia ikat kasut itu dengan tudungnya lantas dia menceduk air untuk anjing tersebut. Dia diampunkan disebabkan kejadian itu.”

Terdapat juga satu imej foto klasik hitam putih seekor anjing bersama kerabat diraja iaitu, Yang Mulia Raja Kelantan (Tengku Ibrahim), Yang Mulia Tengku Chik, Dr Burhanuddin al-Helmy, YB Datuk Seri Diraja Kelantan & Nik Mahmud, Abbas Taha & Mohd Sadiqi Wan Musa, dan Wan Musa.

Imej yang dipetik dari Angkatan Belia Islam Malaysia (ABIM) itu diambil bersempena dengan perbicaraan tentang masalah anjing pada tahun 1937.

Begitu besarnya jasa dan pengorbanan anjing bermula dari kisah Ashabul Kahfi sehingga kini dijadikan anjing pengesan dan penyelamat selain peliharaan bagi menjaga tuannya.

Sudah tentu, anjing yang terlatih berkelakuan lebih baik dan memanfaatkan derianya bagi mengesan pelbagai bau sasaran termasuk bahaya, dadah, bahan letupan dan mayat manusia.

Bagaimanapun, wira tidak didendang ini kurang mendapat perhatian masyarakat yang masih ada stigma akibat pendoktrinan yang salah.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Dua lelaki ditahan tipu import eksport kaki ayam sejuk beku

BALIK PULAU: Polis menahan seorang pengarah syarikat dan rakannya bagi membantu siasatan berhubung kes penipuan membabitkan tawaran perkhidmatan import dan eksport kaki ayam sejuk beku membabitkan kerugian RM207,832.23, semalam.

Ketua Polis Daerah Barat Daya, Supt Kamarul Rizal Jenal berkata, kedua-dua lelaki itu iaitu pengarah syarikat berumur 60 tahun dan rakannya, 46, ditahan ketika hadir memberi keterangan di Balai Polis Bayan Lepas, di sini semalam.

“Pihak polis menerima laporan daripada seorang lelaki berusia 45 tahun yang mendakwa telah diperdaya oleh sebuah syarikat menawarkan perkhidmatan import dan eksport kaki ayam sejuk beku seberat 26,400 kilogram dari Pakistan ke Hong Kong pada 2021.

“Dengan penahanan dua lelaki itu, polis kini sedang menjalankan siasatan lanjut,” katanya ketika dihubungi Bernama, hari ini.

Beliau berkata, mereka kini direman bagi membantu siasatan dan kes itu disiasat menurut Seksyen 420 Kanun Keseksaan iaitu tipu. – BERNAMA


‘Hati-hati warga Shah Alam!’ – Lelaki berlumuran darah, dikelar ketika joging

CYBERJAYA: Tular hantaran seorang wanita berpesan supaya penduduk di sekitar Shah Alam berhati-hati ketika beriadah susulan seorang lelaki dipercayai diserang teruk hingga tangannya dikelar.

Menerusi hantaran di aplikasi X @ZaraaZameen, turut dimuat naik gambar keadaan tangan mangsa yang dipercayai berusia 40 tahun itu dikelar hingga berlumuran darah.

“Hati hati warga Shah Alam yang suka jogging sorang sorang waktu pagi!

“Kawasan rumah aku Seksyen 27 ada yang kena kelar time jogging pukul 6pagi sebab ada orang nak rompak. Hati-hati especially perempuan! Yang ni lelaki pun kena. Kalau perempuan tak tahulah,” tulisnya menerusi hantaran sama.

Menjengah di ruangan komen, rata-rata netizen terkejut dengan khabar yang dikongsi wanita berkenaan.

Malah, ada sebilangan yang turut mempersoalkan tindakan penjenayah itu kerana sanggup merompak individu yang keluar beriadah.

“Apa yg peragut tu expect ye nak ragut orang berjogging? Macam bawa duit beribu atau jongkong emas. Mesti mat pet ni, jenis tak kisah dapat rm10 pun jadi lah buat beli dadah,” tulis netizen.

“Tapi ada je orang jogging bawak phone sebab nak dengar lagu. Me contohnya, so most probably nak rompak phone or jam ke.. Tu la nak sihat pun tak selamat,” ujar Zaraa.

“Aduh bahaya betul. ingat yang bahayanya anjing liar hahaha rupanya “anjing” lain yang liar pun bahaya,” seloroh seorang lagi pengguna X.

Author

Diyana Rahip

View all posts

View all posts


Saya bawa suara ahli UMNO yang setia – Ahmad Zahid

KUALA LUMPUR: Presiden UMNO, Datuk Seri Ahmad Zahid Hamidi menegaskan beliau bertanggungjawab membawa ahli UMNO yang setia untuk terus berjuang mempertahankan parti keramat itu.

Sebaliknya, mantan Timbalan Perdana Menteri itu berkata, beliau bukan membawa mereka yang cuba menguburkan UMNO.

Justeru, beliau konsisten untuk Pilihan Raya Umum ke15 (PRU15) diadakan segera kerana membawa suara ahli parti, selain menghormati mandat rakyat.

“Hakikatnya, saya membawa suara ahli UMNO yang setia, bukan suara sumbang yang ingin menguburkan UMNO.

“Kita konsisten dan istiqamah menuntut (PRU15) kerana kita menghormati mandat rakyat, kita mahu kerajaan yang mempunyai keabsahan rakyat, bukan melalui percaturan politik.

“Garis masa itu adalah ketika Pakatan Harapan (PH) dibubarkan,” katanya dalam Taklimat Khas Presiden UMNO, di Pusat Dagangan Dunia (WTC) di sini.

Katanya, semua pihak tidak terkecuali mahu pilihan raya diadakan dan UMNO/BN mahu memulangkan mandat itu kepada rakyat.

“Kita konsisten sejak dari awal lagi lagi. Ini bukan keputusan Zahid Hamidi atau Tok Mat (Timbalan Presiden UMNO, Datuk Seri Mohamad Hasan).

“Ini suara dan keputusan Majlis Kerja Tertinggi, Perhimpunan Agung UMNO dan Perhimpunan Agung Khas UMNO. Realiti sebenar adalah fakta menunjukkan senario politik yang terumbang-ambing meletakkan ekonomi negara kini dalam keadaan kian meruncing,” katanya.

Beliau turut mengulangi penegasan bahawa masih percaya sistem perundangan tidak memihak kepada mana-mana individu.

Oleh sebab itu, beliau tidak takut kepada hukuman bagi kes rasuah yang dihadapinya.

“Buat ahli UMNO dan sekalian pemerhati, ingin saya tegaskan sesiapa yang memomokkan bahawa saya takut atau gentar akan disabitkan kesalahan (oleh mahkamah), saya yakin orang itulah sebenarnya yang takut dengan hamba Allah bernama Ahmad Zahid Hamidi.

“Dialah yang sebenarnya tidak yakin kepada diri sendiri dan takut dengan bayang-bayang,” katanya.

Ahmad Zahid menghadapi 47 tuduhan rasuah, pecah amanah dan pengubahan wang haram dana Yayasan Akalbudi.

Menegaskan beliau akan tetap melawan dan terus berdiri mengetuai UMNO walaupun diperangi dari segenap penjuru, Ahmad Zahid mengajak ahli parti, sama ada yang berada dalam kerajaan atau luar, supaya menjadi sebuah keluarga besar.

“Jangan ada kluster, kita hanya ada satu kluster sahaja, iaitu kluster UMNO. Cubit paha kiri paha kanan terasa,” katanya.

Sementara itu, Perdana Menteri, Datuk Seri Ismail Sabri Yaakob tidak menghadiri taklimat khas berkenaan kerana dikatakan beliau yang juga Naib Presiden UMNO berada di Bera, Pahang bagi menghadiri program yang dijadualkan.

Bagaimanapun, agak aneh, bukan sahaja Perdana Menteri yang juga Naib Presiden parti itu tidak hadir ke taklimat khas Presiden tetapi tidak membuat sebarang ucapan dalam meskipun melalui platform media sosial.

Author

Fhatihah Zakinan

View all posts

View all posts


Mahathir tinggalkan Pejuang bersama 12 lagi ahli

KUALA LUMPUR: Bekas Pengerusi Parti Pejuang Tanah Air (Pejuang), Tun Dr Mahathir Mohamad mengumumkan beliau keluar parti itu bersama 12 lagi ahli lain hari ini.

Menerusi satu notis kepada Setiausaha Agung Pejuang, Datuk Amiruddin Hamzah, keputusan itu dibuat berikutan tindakan parti berkenaan memutuskan hubungan dengan Gerakan Tanah Air (GTA).

“Keputusan Pejuang memutus hubungan dengan GTA secara langsung menyingkir kami daripada kekal sebagai ahli apabila kami bertindak meneruskan perjuangan di atas landasan GTA.

“Bagi kami matlamat perjuangan GTA adalah untuk menyatupadukan parti-parti Melayu, badan-badan bukan kerajaan dan juga orang perseorangan yang berprinsip dan berpegang kepada perjuangan untuk membela agama, bangsa dan tanah air.

“Di atas kesedaran ini, kami memilih untuk meneruskan perjuangan itu melalui GTA,” menurut notis berkenaan yang ditandatangani 13 ahli Pejuang.

Notis itu dimuat naik di Facebook bekas Timbalan Presiden Pejuang, Datuk Marzuki Yahya yang turut menandatangani notis berkenaan.

Pejuang ditubuhkan Dr Mahathir, yang merupakan bekas Perdana Menteri pada Ogos 2020 dan beliau kemudian meletakkan jawatan sebagai Pengerusi pada Disember tahun lepas. – BERNAMA

TAG: Pejuang, Tun Dr Mahathir, keluar parti, GTA, Amiruddin Hamzah

SBBM NAM MK


Kuala Lumpur disenarai Top 3 bandar paling ‘overwork’ di dunia

CYBERJAYA: Ibu kota Malaysia, Kuala Lumpur baru-baru ini disenaraikan sebagai bandar ketiga di dunia yang dipenuhi manusia sibuk bekerja.

Perkara itu ditetapkan menerusi sebuah kajian dijalankan Kisi yang mendapati Dubai dan Hong Kong juga menjadi bandar utama paling sibuk bekerja, lapor The Star.

Dalam kajian yang dijalankan Kisi itu, ia mengenal pasti bandar-bandar di dunia dengan keseimbangan kerja-kehidupan terbaik dengan berdasarkan analisis yang meliputi tiga kategori utama: intensiti kerja, masyarakat institusi, dan kualiti kehidupan bandar.

Lebih daripada seratus kriteria keseluruhan telah diambil kira, termasuk pekerjaan jauh, bilangan minimum hari percutian yang ditawarkan, waktu bekerja dan kadar pengangguran, tetapi juga kriteria yang lebih luas seperti kemampuan, kualiti udara dan kesejahteraan dan kecergasan.

“Kajian ini bertujuan untuk melangkaui metrik generik seperti kos sara hidup sambil menangani bagaimana keadaan kerja dan kehidupan telah berubah di bandar-bandar global semasa wabak, dan kini dalam konteks inflasi dan perang yang semakin meningkat di Ukraine,” jelas Kisi.

Dengan purata 25 hari cuti setahun dan 707 cuti ibu bapa, ibu kota Norway, iaitu Oslo mendahului senarai tersebut.

Ia sekaligus mengatasi ibu negara Switzerland, Bern di tempat kedua dan Helsinki, Finland di tempat ketiga, yang pernah merangkul tempat pertama dalam senarai 2021 Kisi.

Sementara itu, Dubai, Hong Kong dan Kuala Lumpur pula dikenal pasti sebagai tiga tempat di mana orang ramai paling sibuk bekerja, berbanding Amsterdam, Buenos Aires dan Sydney.

Bagi pekerjaan berkonsepkan “remote” pula, Singapura mencatatkan bahagian tertinggi bagi “remote job”.

Ibu kota Thailand, Bangkok pula mempunyai bahagian paling rendah iaitu 17 peratus.

Tinjauan itu dijalankan di 49 bandar di seluruh dunia serta 51 bandar di Amerika Syarikat.

Data untuk kajian itu diperoleh daripada organisasi antarabangsa, laporan NGO, set data akses terbuka, tinjauan awam dan platform sumber khalayak.

Author

Diyana Rahip

View all posts

View all posts


Ayah pukul ibu, kata saksi kes Emilia Hanafi

KUALA LUMPUR: Saksi kanak-kanak dalam kes keganasan rumah tangga Emilia Hanafi memberitahu Mahkamah Majistret bahawa dia nampak bagaimana bapanya memukul ibunya.

Keterangan itu diberikan oleh saksi yang juga anak kepada Datuk SM Faisal SM Nasimuddin dalam pemeriksaan balas oleh pihak pembelaan.

Prosiding tertutup (menerusi kamera) bermula jam 10 pagi hingga 12.30 tengah hari itu akhirnya selesai selepas dua tahun saksi berkenaan turun naik mahkamah.

Perkara itu dimaklumkan oleh peguam pemerhati mewakili Emilia, Amirul Iman Dollah dari Tetuan Nazri Yahya & Co.

Amirul Iman memberitahu, soalan-soalan yang ditujukan kepada saksi kanak-kanak itu adalah relevan, berkaitan pada hari kejadian 22 November 2015.

“Saksi kanak-kanak berkenaan sudah selesai untuk proses pemeriksaan secara keseluruhannya.

“Dia menjawab dengan tenang dan matang, ada soalan yang diminta ulang semula, ada soalan yang dia jawab tidak.”

“Secara rangkuman, pihak pembelaan mengetengahkan bahawa tertuduh sekadar mempertahankan diri tetapi saksi kanak-kanak itu tidak bersetuju.

“Dia jawab, ayah pukul ibu. Apabila pihak pembelaan bertanya mengenai laporan polis dibuat bapanya, dia jawab tidak tahu berkenaan itu, dia cuma beritahu apa yang dia nampak sahaja.

“Saksi beritahu mahkamah dia nampak bapa pukul ibu, kejadian pukul dilakukan oleh bapa ke atas ibu,” katanya.

Untuk rekod, pihak jutawan SM Faisal juga telah memberikan nafkah anak sebanyak RM2,000 sebulan bagi Januari 2023 hingga Jun 2023.

Namun demikian, yuran persekolahan dan perbelanjaan pendidikan anak-anak masih belum dilunaskan termasuk tiada rumah disediakan untuk anak-anak sejak berpisah.

Dalam perkembangan lain, pada awal minggu ini, pihak SM Faisal juga telah menghantar surat peguam dengan pertanyaan apakah hadiah hari jadi pilihan anak-anak? Anak-anak sudah menjawab surat itu menerusi peguam yang mewakili mereka.

Pihak pendakwaan dikendalikan oleh Timbalan Pendakwa Raya, Zahida Zakaria dan juga Nur Aishah Ahmad Zakiuddin.

Turut hadir, peguam pemerhati Ayzad Zaqwan Zainal dari Tetuan Nazri Yahya & Co dan wakil Persatuan Pengguna Islam Malaysia, Gulab Jan Fazal Eladi.

Manakala barisan pasukan pembelaan SM Faisal diketuai oleh Dato Akberdin bersama-sama Datuk Jagjit Singh.

Perbicaraan berjalan di hadapan Majistret, Nadia Othman.

SM Faisal diiringi penjaminnya yang juga pemandu peribadi.

Beliau didakwa dengan sengaja menyebabkan kecederaan ke atas Emilia, di sebuah rumah di Desa Sri Hartamas, Brickfields di sini antara 12.30 tengah hari dan 4.30 petang pada 22 November 2015.

Pertuduhan mengikut Seksyen 323 Kanun Keseksaan dan boleh dihukum bawah Seksyen 326A kanun sama, yang membawa hukuman penjara maksimum dua tahun atau denda hingga RM2,000 atau kedua-duanya, jika sabit kesalahan.

Perbicaraan bagi pemeriksaan balas saksi Elisa Nani akan disambung pada 2 Februari 2023 nanti.

Author

Tun Puteh Wanti

View all posts

View all posts


Pelbagai isu infrastruktur di Tambun diberi perhatian

Ahli Dewan Undangan Negeri (ADUN) Hulu Kinta, Muhamad Arafat Varisai Mahamad berkata, pihaknya telah berbincang dan mendengar masalah yang dihadapi oleh syarikat yang bertanggungjawab dengan projek berkenaan, supaya projek-projek berkenaan dapat disiapkan segera.

“Kita perlu adil dan mendengar maklumat daripada kedua belah pihak. Kawasan Parlimen ini (Tambun) di bawah Perdana Menteri kita, dan rakyat telah pun memberi kepercayaan (kepada Perdana Menteri). Kita mahu pastikan masalah (projek) tidak berulang lagi,” katanya kepada media ketika ditemui selepas menyerahkan sumbangan bantuan makanan dapur bersama Pusat Khidmat Ahli Parlimen Tambun kepada 30 penerima di sini hari ini.

Beliau berkata, dalam pertemuannya dengan Perdana Menteri, Datuk Seri Anwar Ibrahim yang juga Ahli Parlimen Tambun, Anwar telah meminta agar pembangunan berkaitan keperluan rakyat di kawasan Parlimen Tambun seperti isu jalan raya dan infrastruktrur diutamakan, diselesaikan segera.

“Beliau (Anwar) mengingatkan mengenai pembangunan yang perlu diutamakan, dan dia bagi green light berkaitan apa-apa keperluan dalam Parlimen ini dibuat melalui surat kepadanya, dan akan diluluskan jika ia menepati keperluan rakyat kerana peruntukan telah tersedia,” katanya. – BERNAMA


KPDN N.Sembilan tumpaskan aktiviti seleweng diesel bersubsidi

SEREMBAN: Kementerian Perdagangan Dalam Negeri dan Kos Sara Hidup (KPDN) Negeri Sembilan menumpaskan kegiatan penyelewengan minyak diesel disyaki bersubsidi sebanyak 15,000 liter bernilai RM32,250 di sebuah premis di Rantau, dekat sini semalam.

Pengarahnya, Muhammad Zahir Mazlan berkata, dalam serbuan menerusi Op Tiris kira-kira pukul 6 petang itu, pihaknya turut menyita sebuah lori, lori tangki dan peralatan digunakan untuk aktiviti itu dengan keseluruhan nilai rampasan bagi kes terbabit ialah RM98,950.

“Pemeriksaan menyeluruh terhadap premis itu mendapati terdapat aktiviti pemindahan minyak diesel dijalankan dengan individu ditemukan di premis tersebut tidak mempunyai sebarang lesen atau permit khas atau surat kebenaran daripada pengawal bekalan untuk berurusan dengan Barangan Kawalan Berjadual,” katanya dalam kenyataan hari ini.

Beliau berkata susulan itu, dua lelaki warga tempatan masing-masing berumur 50 dan 52 tahun ditahan bagi membantu siasatan dan kes disiasat mengikut Akta Kawalan Bekalan 1961.

Muhammad Zahir berkata KPDN negeri giat melaksanakan pemeriksaan dan Op Tiris bagi memastikan isu penyelewengan dan ketirisan minyak diesel bersubsidi dibendung seterusnya mengambil tindakan tegas terhadap individu atau syarikat yang tidak bertanggungjawab. – BERNAMA


Peminat nasi kandar ‘kental’ datang dari jauh, beratur di Sunway Putra

KUALA LUMPUR: Acara Nasi Kandaq Festival yang berlangsung di Sunway Putra Mall, disini dari 23 hingga 24 September nyata mendapat sambutan hangat.

Mana tidaknya, sejak pukul 9 pagi lagi orang ramai sudah mula beratur di hadapan khemah-khemah yang menyediakan aneka nasi kandar dari pelbagai kedai yang popular.

Tinjauan MEDIA VARIASI pada pukul 4 petang turut mendapati masih ramai yang ‘kental’ beratur menanti giliran untuk membeli nasi kandar.

Malah, ada juga yang sanggup datang dari jauh semata-mata menikmati juadah popular dari Pulau Pinang itu.

“Saya mai dari Seremban, alang-alang anak ada program dekat area ini.

“Anak sayalah beritahu ada festival nasi kandar, dok ajak mai makan, sanggup tu tak makan nasi tengahari sebab nak mai makan kat sini,” kongsi seorang pengunjung bernama Rokiah Harun.

“Saya adalah peminat nasi kandar tegar, jadi memang kena kental nak beratur beli tu beratur berjam-jam. Datang dari jauh so kena hadap juga la semata-mata nak makan nasi kandar,

“Ingat nak try nasi kandar Yusof tapi sold out pulak so kita pekena jela mana yang ada,” kata Asyreena yang juga anak jati Pulau Pinang.

“Penat beratur nak dekat sejam, mujur dapat juga rasa nasi kandar ni.

“Tu belum masuk nak cari tempat duduk nak makan, punyalah ramai orang tapi tula vibes acara tu yang seronok baru best makan nasi kandar,” kata seorang lagi pengunjung yang dikenali sebagai Shuhaila Rahip.

Nasi Kandaq Festival 2023 merupakan acara julung kalinya diadakan anjuran FriedChillies dengan kolaborasi Sunway Putra Mall yang menghimpunkan 10 jenama nasi kandar terbaik di Malaysia di bawah satu bumbung.

Antara jenama nasi kandar paling ‘surr’ yang mengambil bahagian adalah Nasi Kandar LC (Line Clear) Kampung Baru, Restoran Hameediyah, Sadam Nasi Kandar, Restoran Kudul Abdul dan Nasi Kandar Bawah Pokok (Nasi Kandar Jamal Mohamed).

Turut serta ialah Sithique Nasi Kandar, Restoran Yusuf, Nasi Kandaq Talam Johor Bahru, Restoran Liga Maju Nasi Dalca Ayam Negro dan Pelita Nasi Kandar Taman Chai Leng.

Author

Diyana Rahip

View all posts

View all posts


20 rumah di Kampung Pandan rosak akibat ribut

AMPANG: Ujian buat penduduk Kampung Pandan apabila 20 buah rumah di kawasan itu mengalami kerosakan susulan dilanda ribut pada petang Ahad.

Ketua Kampung Pandan, Syed Abdul Halim Syed Harman berkata, kejadian yang berlaku pada pukul 3 petang itu mengakibatkan semua rumah terbabit mengalami kerosakan di bahagian bumbung.

“Kejadian itu juga menyebabkan sebatang pokok tumbang dan menghempap tiga buah kenderaan penduduk.

“Tiada sebarang kecederaan dilaporkan dan tiada pusat pemindahan sementara (PPS) dibuka setakat ini,” katanya seperti dilapor Sinar Harian hari ini.

Tambah Syed, pihaknya akan menghantar laporan berhubung kejadian itu ke Pejabat Daerah dan Tanah Hulu Langat untuk tindakan lanjut.

“Saya difahamkan Pusat Khidmat Dewan Undangan Negeri (DUN) Pandan Indah akan menghulurkan bantuan kepada mangsa,” maklumnya.

Author

Diyana Rahip

View all posts

View all posts


Kumpulan rock kapak, D’ Otai Boyz tampil tradisional untuk single kedua

SHAH ALAM: Mengambil inspirasi lagu Smooth, legenda rock Carlos Santana, artis kumpulan rock kapak Melayu, D’ Otai Boyz merancang untuk mengetengahkan sisi tradisional untuk single kedua, akan datang.

Pemain bass, Khai, menjelaskan, single kedua yang belum diberi nama itu akan menampilkan muzik ala bossa nova dengan penggunaan alat perkusi tradisional seperti gambus dan konga.

Kebiasaannya, gambus digunakan dalam persembahan ghazal atau tarian zapin di Johor, namun popular di Asia Tenggara.

Justeru, lagu berkenaan bakal menggabungkan genre rock diiringi tarian dan vokal bernada sedikit lembut daripada biasa.

“Untuk projek akan datang, kami akan mengeluarkan single kedua ala muzik bossa nova, macam Santana. Kalau ada bajet, kami akan guna pakai alat percussion seperti konga dan gambus.

“Rentak lagu ini ada kelainan sikit, ada joget, nyanyian pun tidak berapa keras, dan pelantun lagu ni, perlu ada jiwa lembut sedikit. Saya pasti, ia akan menjadi lagu yang menghangatkan halwa telinga pendengar,” katanya pada sidang media di Hotel U3, di sini, pada Sabtu minggu lalu.

Selain Khai, D’ Otai Boyz dianggotai Boy Botak (vokal), Nazry (gitar), Dzoul (gitar), Lee (drum) dan Man (keyboard) yang semua mereka dari Singapura kecuali Dzoul dari Malaysia.

Man pula merupakan keyboardis kumpulan Life Petal iaitu satu lagu kumpulan balada rockestra di sana.

Mereka tiba untuk ‘Showcase Bersama D Otai Boyz bersama peminat di Malaysia dengan membawa tiga lagu medley iaitu berjudul ‘Love Hunters’ yang tidak pernah keluar di radio, lagu dari kumpulan Search, lagu dari Sweet Charity, seperti Kamelia dan Teratai.

Ia termasuk single pertama mereka berjudul Permataku berentak balada orkestra.

D’ Otai Boyz ditubuhkan pada 2021 adalah kesinambungan kumpulan lama, The Otai Boyz pada 2007.

Permataku ketika ini menerima lebih 55,000 tontonan di Youtube, menunjukkan ada penerimaan yang positif terhadap genre lagu yang dibawa.

Lagu ini mengisahkan pasangan yang sedang bercinta tetapi berubah dengan sekelip mata atas sebab tertentu kemungkinan curang atau sakit dan terserah pada pendengar untuk menilai di akhir lagu.

Author

Fhatihah Zakinan

View all posts

View all posts


Glazer! Sila pergi dari sini… luah Ferdinand

Oleh: WAHYUDIN AL-BALINGI

PEMILIK Manchester United, keluarga Glazer digesa menjual gergasi Liga Perdana Inggeris (EPL), The Red Devils dan meninggalkan England segera.

Itu saranan bekas pemain pertahanan Manchester United, Rio Ferdinand yang turut meluahkan amarahnya selepas bekas kelabnya alami kekalahan kedua berturut-turut di EPL musim 2022/23.

The Red Devils bermula buruk pada musim ini, termasuk kekalahan memalukan 4-0 di Brentford pada Sabtu.

Ia adalah kali pertama sejak musim sulung EPL 1992/93 United memulakan kempen dengan dua kekalahan, manakala ia menandakan kekalahan liga ketujuh berturut-turut di tempat lawan.

Ferdinand, yang memenangi enam kejuaraan liga dan Liga Juara-Juara di United semasa kariernya, berang kerana kekurangan komunikasi daripada Glazers selepas jendela perpindahan yang menjengkelkan

“Di mana mereka?! Datang sini! Pergi dari sini,” kata Ferdinand dalam podcast LIMA.

Dia menyambung; “Ini bukan seperti perniagaan biasa, ini adalah kelab bola sepak dengan warisan, dengan sejarah, dengan watak, dengan personaliti, orang sebenar yang terlibat. Jadi, perlakukan seperti itu.

“Mereka perlu datang ke sini dan berkomunikasi. Komunikasi adalah salah satu komponen utama untuk berjaya, dari atas ke bawah.

“Mereka tidak berkomunikasi dengan peminat, mereka tidak berkomunikasi dengan orang ramai, tiada siapa yang tahu di mana mereka berada, mereka tidak boleh bersemuka dengannya. Saya fikir itu tidak sopan, dan saya fikir ia tidak teratur.

“Mereka perlu datang ke sini dan meletakkan diri mereka di hadapan dan mula memikul beberapa kesalahan ini.

“Kerana mereka membenarkan orang lain untuk dipersalahkan dan mereka adalah punca dalam apa yang berlaku di kelab bola sepak ini – baik atau buruk.”

Individu yang Ferdinand percaya tidak boleh dipersalahkan kerana keadaan kelab itu ialah pengurus baharu, Erik Ten Hag.

Pengendali asal Belanda itu, yang menyertai Ajax pada musim panas ini, adalah pengurus United pertama sejak John Chapman pada 1921 yang tewas dua perlawanan pembukaannya sebagai pengurus.

Bagaimanapun, Ferdinand percaya jendela perpindahan yang buruk telah menyebabkan Ten Hag hanya berupaya membawa masuk Christian Eriksen, Tyrell Malacia dan Lisandro Martinez menjadi satu-satunya pemain baharu setakat ini.

Author

Media Variasi

View all posts

View all posts